Lelaki tempatan, wanita Vietnam edar dadah ditangkap
Oleh KHAIRUL MOHD. ALI

13 Januari 2022, 6:45 pm
JOHOR BAHRU – Seorang lelaki tempatan dan wanita warga Vietnam ditahan bersama dadah bernilai RM63,785 dalam operasi berasingan di bandar raya ini, semalam.
Timbalan Ketua Jabatan Siasatan Jenayah Narkotik Johor, Superintendan R. Azizan Ibrahim berkata, suspek berusia 37 dan 31 tahun itu diberkas dalam operasi pada pukul 7 malam.
“Polis merampas dadah jenis syabu, ketamin, serbuk ekstasi, pil eramin 5, pil ekstasi dan pil yaba bernilai RM63,785.
“Selain itu, polis turut merampas sebuah kenderaan jenis Lexus dan wang tunai,” katanya dalam satu kenyataan di sini hari ini.
Ujian saringan air kencing mendapati kedua-dua suspek positif methamphetamine dan amphetamine dengan suspek lelaki mempunyai rekod jenayah
Suspek menjadikan kediaman berpagar dan mempunyai pengawal keselamatan sebagai lokasi menyimpan dadah sejak tahun lalu.

Sejak  1 Januari lalu sehingga semalam, Polis Johor menahan seramai 582 orang atas pelbagai kesalahan berkaitan dadah melibatkan rampasan berjumlah 92.04 kilogram bernilai RM382,180. – K! ONLINE


Rugi RM51,400 ditipu sindiket makanan online
Oleh NOR AZIAH MAT NOH

13 Januari 2022, 6:35 pm
KUALA LUMPUR – Polis Diraja Malaysia (PDRM) mengesan kewujudan sindiket penipuan menjual makanan dalam talian sempena Tahun Baru Cina sehingga menyebabkan kerugian bernilai RM51,400.
Ketua Jabatan Siasatan Jenayah Komersial (JSJK) Kuala Lumpur, Asisten Komisioner Mohd. Mahidisham Ishak berkata, pihaknya menerima empat laporan berkaitan penipuan berkenaan setakat ini.
“Polis telah menerima empat laporan pada 9 hingga 12 Januari yang mana kesemua mangsa menempah kuih secara dalam talian dengan seorang suspek tidak dikenali melalui aplikasi WhatsApp.
“Suspek kemudian memberikan satu pautan laman sesawang untuk pembayaran duit pendahuluan meminta mangsa mengisi semua maklumat perbankan,” katanya dalam satu kenyataan hari ini.
Jelas beliau, kesemua mangsa mula menyedari penipuan sindiket tersebut apabila mengesan transaksi pemindahan duit dari akaun peribadi ke dalam akaun suspek.
“Siasatan lanjut sedang dijalankan dan kes disiasat di bawah Seksyen 420 Kanun Keseksaan kerana menipu.

“Polis menasihatkan orang ramai agar sentiasa berwaspada dengan iklan bagi mengelakkan menjadi mangsa sindiket penipuan itu,” tegasnya. – K! ONLINE


Covid-19 bunuh 5.5 juta penduduk dunia
Oleh KOSMO!

13 Januari 2022, 7:00 pm
WASHINGTON – Virus Covid-19 membunuh sekurang-kurangnya 5,503,347 orang sejak pandemik muncul di China pada Disember 2019, demikian menurut angka agensi berita AFP berdasarkan sumber-sumber rasmi setakat kelmarin.
Amerika Syarikat mencatatkan kematian tertinggi Covid-19 sebanyak 842,322 kematian diikuti Brazil dengan  620,238 kematian, India (484,655) dan Rusia (318,432).
Sementara itu, Pertubuhan Kesihatan Sedunia (WHO) memberi amaran bahawa varian Covid-19 Omicron adalah berbahaya terutamanya kepada mereka yang belum divaksinasi.
WHO berkata, peningkatan mendadak kes Covid-19 di seluruh dunia adalah berpunca daripada Omicron. Varian itu didapati lebih mudah berjangkit daripada varian Delta yang dominan sebelum ini.
Agensi kesihatan Pertubuhan Bangsa-Bangsa Bersatu itu melaporkan lebih 15 juta kes Covid-19  pada minggu lalu dengan jutaan jangkitan lagi dipercayai tidak direkodkan.
Bagaimanapun, WHO meminta kerajaan-kerajaan di seluruh dunia tidak menyerah kalah kepada Omicron.

“Walaupun Omicron menyebabkan jangkitan kurang teruk berbanding Delta, ia masih kekal sebagai virus berbahaya terutamanya kepada mereka yang belum divaksinasi.
“Kita tidak boleh membiarkan virus ini bebas menular dan mengibarkan bendera putih terutamanya masih ramai orang di seluruh dunia belum mendapat pelalian,” kata Ketua Pengarah WHO  Tedros Adhanom Ghebreyesus pada satu sidang akhbar. – AFP


Isteri muat naik gambar suami dan perempuan simpanan
Oleh KOSMO!

13 Januari 2022, 7:30 pm
JAKARTA – Seorang wanita di Indonesia bertindak nekad dengan memuat naik gambar suaminya bersama seorang wanita lain yang dipercayai menjalinkan hubungan sulit dengan lelaki itu, lapor portal Wolipop semalam.
Berdasarkan hantaran di Facebook, wanita bernama Annisa Nur Aidah, 25, itu berkongsi beberapa gambar suami dan teman wanitanya yang dikatakan menyertai aktiviti menunggang motosikal bersama-sama.
“Alhamdulillah. Semoga kamu berdua bahagia. Jangan menyesal di kemudian hari. Saya lepaskan kamu dengan bismillah,” katanya pada keterangan gambar tersebut.
Wolipop kemudiannya menghubungi ibu kepada dua orang anak yang lebih mesra dipanggil Nisa itu bagi mengesahkan cerita tersebut.
“Saya mendapat gambar mereka dari sebuah kumpulan motosikal. Ada rakan yang menghantar gambar mereka berdua dalam kumpulan perbualan sosial tersebut,” katanya.
Tambah Nisa, dia sudah mengetahui mengenai kisah kecurangan suaminya dengan wanita tersebut pada tahun lalu, namun memilih untuk berdiam diri demi menjaga keharmonian rumah tangga.

“Bagaimanapun, saya terkejut apabila melihat gambar-gambar tersebut kerana tidak menyangka mereka akan mempamerkan hubungan itu dengan bangga kepada orang ramai walaupun kami belum bercerai,” jelasnya.
Menurut Nisa, sepanjang perkahwinan mereka, itu bukan kali pertama suaminya curang, namun semua perbuatannya dimaafkan wanita itu.
“Sekarang saya sudah tidak mampu bertahan dan nekad ingin berpisah,” katanya. – AGENSI


Tun Mahathir dibenar keluar IJN
Oleh ALWANI ZAFIRAH

13 Januari 2022, 6:32 pm
PETALING JAYA – Bekas Perdana Menteri, Tun Dr. Mahathir Mohamad telah selesai menjalani pemeriksaan kesihatan di Institut Jantung Negara (IJN).
IJN dalam satu kenyataan akhbar berkata, Mahathir telah dibenarkan discaj kira-kira pukul 3.45 petang tadi.
“Yang Amat Berbahagia Tun Dr. Mahathir akan meneruskan proses pemulihannya di rumah,” kata kenyataan itu hari ini.
Menurut IJN, Mahathir dan isteri, Tun Dr. Siti Hasmah Mohamad Ali merakamkan ucapan terima kasih kepada semua pihak yang mendoakan kesejahteraan beliau sepanjang dimasukkan ke IJN selama tempoh seminggu lalu. – K! ONLINE


Lelaki mati dalam lokap
Oleh NOR AZIAH MAT NOH

13 Januari 2022, 7:42 pm
PETALING JAYA – Jabatan Integriti dan Pematuhan Standard (JIPS) hari ini mengesahkan kematian orang kena tuduh (OKT) dalam tahanan polis di lokap Ibu Pejabat Polis Daerah (IPD) Taiping, Perak.
Pengarah JIPS Bukit Aman, Datuk Azri Ahmad berkata, kejadian berlaku pada pukul 11 pagi hari ini melibatkan seorang lelaki berusia 63 tahun.
“Lelaki itu adalah tahanan tumpang dari Penjara Taiping dituduh 18 April lalu di bawah Seksyen 379 (a) dan 324 Kanun Keseksaan.
“OKT ditempatkan di lokap IPD Taiping sementara menanti sebutan seterusnya esok,” katanya dalam satu kenyataan hari ini.
Jelasnya, Unit Siasatan Jenayah dan Kematian Dalam Tahanan (USJKT) akan menjalankan siasatan lanjut berkaitan kes itu. – K! ONLINE


Mangsa kebakaran Flat Sri Johor terima sumbangan
Oleh ALWANI ZAFIRAH

13 Januari 2022, 6:40 pm
KUALA LUMPUR – Nasib 11 keluarga di Flat Sri Johor, Cheras yang kehilangan rumah dalam kejadian kebakaran pada 20 Disember lalu telah mendapat perhatian D’Optometrist Visioncare Centre yang menyampaikan bantuan keperluan harian dan sumbangan makanan.
Sumbangan disampaikan oleh penyanyi, Azan Scan yang juga merupakan artis tajaan syarikat tersebut sempena peserta pilihan Gegar Vaganza (GV) musim kelapan di sini, hari ini.
Pengarah Urusannya, Datuk Ahmad Din berkata, sumbangan berkenaan adalah satu daripada tanggungjawab sosial dan sebagai tanda prihatin pihak kami kepada mangsa yang terlibat.
“Kami juga menerima sumbangan daripada pelbagai pihak termasuklah perseorangan dan pertubuhan bukan kerajaan (NGO) yang bersama-sama menghulurkan bantuan bagi membantu mangsa kebakaran melibatkan 11 unit rumah Flat Sri Johor yang terkesan.
“Setiap tahun kami memang aktif menjalankan bantuan dan misi kemanusian kepada masyarakat dan turut menjalankan kerjasama secara aktif bersama pihak Misi Bantuan Kasih Universiti Kebangsaan Malaysia (UKM),” katanya.
Sementara itu, Pengarah Pusat Perhubungan Alumni UKM, Prof. Ir. Dr. Mohd. Syuhaimi Ab. Rahman, memaklumkan pihaknya berbesar hati untuk bersama-sama menjayakan bantuan kepada mangsa-mangsa kebakaran di Flat Sri Johor.

“Pihak kami sendiri menyediakan 11 kotak makanan dan barangan keperluan seperti perkakas mandian untuk diagihkan bersama kepada mangsa yang terlibat.
“UKM sendiri sentiasa turun padang membantu masyarakat dengan menghantar beberapa wakil dan pasukan terutamanya mereka yang terlibat dengan bencana seperti ini.
“Sebelum ini kami aktif dalam menyalurkan bantuan keperluan dan tenaga kepada mangsa-mangsa banjir yang berlaku di sekitar Selangor dan turut pergi ke negeri lain sekiranya masyarakat di sana memerlukan bantuan segera,” ujarnya.
Dalam pada itu, salah seorang mangsa kebakaran, Saritha Katharaee, 40, berkata, dia sangat bersyukur dan berterima kasih kepada pihak yang sudi membantu meringankan beban mereka.
“Kejadian kebakaran tersebut telah menyebabkan saya kehilangan tempat tinggal dan harta benda yang lain, 100 peratus barang di dalam rumah saya musnah, hanya nyawa sahaja yang tinggal.
“Ketika kejadian berlaku, saya bersama tiga orang ahli keluarga yang lain baru sahaja sampai ke kuil, kemudian jiran telefon dan beri tahu rumah saya terbakar termasuk beberapa unit yang lain,” katanya.
Jelasnya, selepas dimaklumkan tentang kejadian tersebut, dia hanya merisaukan keadaan bapanya yang juga merupakan pesakit strok tinggal seorang diri di rumah ketika itu.
“Saya terus minta bantuan jiran untuk selamat ayah saya, dan mereka memecahkan pintu rumah dan bantu keluarkan ayah dengan segera,” katanya lagi. – K! ONLINE


Selangor berhati-hati sebelum rapatkan saf jemaah masjid
Oleh MOHD YUNUS YAKKUB

13 Januari 2022, 7:46 pm
SHAH ALAM – Selangor mengambil langkah berhati-hati sebelum mengikut jejak Johor dan Perlis bagi merapatkan saf jemaah di masjid dan surau.
Pengerusi Majlis Agama Islam Selangor (MAIS), Tan Sri Abdul Aziz Mohd. Yusof berkata, ini berikutan kadar jangkitan yang masih tinggi walaupun kurang daripada 1,000 ketika ini.
Katanya, aspek lain ditekankan adalah kadar kebolehjangkitan Covid-19 (R-Naught).
“Pihak berkuasa agama Islam negeri ini tidak boleh sewenang-wenangnya mengikut jejak langkah seperti dilakukan di Johor dan Perlis yang menghapuskan jarak satu meter dalam saf.
“Selangor pun kurang daripada 1,000 kes, tetapi masih lagi tertinggi. Sekarang data dalam laporan media pun sudah lain dan ditekankan kepada R-Naught, 0.98, 0.95, jadi kita membuat keputusan tentang jarak saf ini sangat berhati-hati,” katanya hari ini.
Terdahulu beliau menyempurnakan Majlis Pentauliahan dan Penyampaian Sijil kepada 59 Peguam Syarie Selangor di Jabatan Kehakiman Syariah Selangor (JAKESS) di sini, hari ini.

Turut hadir Ketua Hakim Syarie Negeri Selangor, Datuk Mohammad Adib Husain.
Abdul Aziz memberitahu, Sultan Selangor, Sultan Sharafuddin Idris Shah sangat prihatin terhadap masalah dihadapi rakyat berkaitan dengan pandemik ini ekoran Selangor sehingga kini masih menduduki tangga tertinggi dari segi jangkitan.
Ujarnya, MAIS dan Jabatan Agama Islam Selangor (JAIS) sentiasa memberikan pandangan dan nasihat kepada Sultan Sharafuddin termasuk kesesuaian untuk mengubah peraturan sekiranya kes Covid-19 terus menurun.
“Justeru, baginda berhati-hati agar perkara berkaitan masjid dan surau tidak menjadi faktor utama merebaknya Covid-19.
“Ketika ini, kapasiti jemaah masjid di Selangor sudah ditingkatkan cuma jarak masih lagi dikekalkan satu meter,” jelasnya. -K!ONLINE


Tiga lelaki ditahan kerana bergaduh
Oleh WAT KAMAL ABAS

13 Januari 2022, 6:29 pm
TAIPING – Polis menahan tiga lelaki dipercayai terbabit dalam satu pergaduhan di Kuala Sepetang baru-baru ini.
Ketua Polis Daerah Taiping, Asisten Komisioner Osman Mamat berkata, kesemuanya berusia dalam lingkungan 16 hingga 19 tahun itu ditahan di Kuala Sepetang pada pukul 9.45 malam tadi.
“Ketiga-tiganya telah ditahan reman selama tiga hari ekoran video pergaduhan berdurasi dua minit di kawasan Kuala Sepetang.
“Video berkenaan yang tular menyebabkan polis membuat siasatan sehingga membawa kepada penahanan pemuda-pemuda berkenaan untuk siasatan,” ujarnya dalam satu kenyataannya hari ini.
Jelasnya, kes disiasat dibawah Seksyen 324 dan Seksyen 233 Akta Komunikasi dan Multimedia 1998. – K! ONLINE


Shoraka, Yayasan Hijrah jalin kerjasama strategik
Oleh KOSMO!

13 Januari 2022, 6:18 pm
PETALING JAYA – Shoraka Digital Ventures (SDV) melalui salah satu syarikat permulaan penyelesaian fintechnya, Shoraka Global Resources Sdn. Bhd. (SGR), telah menandatangani kerjasama strategik dengan Yayasan Hijrah Selangor (Yayasan Hijrah).
Kerjasama tersebut bertujuan  untuk memudahkan penghijrahan tawaran kewangan konvensional kepada konsep patuh syariah.
Ia juga akan membolehkan penerima kredit mikro yang kebanyakannya daripada golongan B40 yang tidak mudah mendapat akses kepada perkhidmatan kewangan Islam.
 Pengarah Urusan SDV, Johar Amat berkata, usaha sama ini  merupakan satu kejayaan penting bagi Kumpulan kerana ia selaras dengan aspirasi kumpulan untuk memudahkan pengembangan penawaran kewangan Islam kepada semua segmen masyarakat, termasuk yang kurang berkemampuan.
“Dengan kerjasama ini, kami ingin menjadi fasilitator kepada Yayasan Hijrah Selangor untuk menyediakan produk dan penyelesaian patuh syariah kepada penerima mereka,” katanya.
Beliau berkata demikian dalam kenyataan bersempena majlis menandatangani perjanjian antara dua syarikat berkenaan baru-baru ini.

Turut hadir  Ketua Pegawai Eksekutif SGR, Zulkeflee Mohammad Nor dan Pengarah Eksekutif Yayasan Hijrah, Datuk Seri Mohamad Suparadi Md. Noor.
Shoraka Group, syarikat induk SDV, ditubuhkan pada 2006 diperbadankan di Dubai dan kemudiannya diperbadankan di Malaysia pada 2007 untuk beroperasi secara eksklusif di Asia Tenggara sebagai syarikat penasihat kewangan sebelum berkembang ke sektor teknologi digital.
SDV menyediakan penyelesaian digital, perkhidmatan teknologi, ekuiti persendirian serta nasihat perniagaan dan syariah.
Salah satu penyelesaian digitalnya adalah platform yang dikendalikan oleh SGR yang dikenali sebagai Shoraka Al-Amin, platform perdagangan komoditi untuk memudahkan transaksi Tawaruq dengan tujuan menawarkan produk pembiayaan Islam.


Botol air pun boleh jadi pelitup muka
Oleh KOSMO!

13 Januari 2022, 6:30 pm
JAKARTA – Seorang lelaki di Indonesia menjadi tular di media sosial apabila dia memuat naik pelitup muka unik yang dicipta daripada botol air, lapor Suara.com semalam.
Menerusi video yang dimuat naik di laman Instagram @abopermak, pelitup muka itu diperbuat daripada bahagian hadapan botol beserta muncung dan penutupnya.
Dia turut menunjukkan demonstrasi memakan buah tanpa perlu membuka pelitup muka dan hanya membuka penutup botolnya sahaja.
Kreativiti lelaki itu mengundang pujian netizen yang beranggapan lelaki itu sangat kreatif mencipta pelitup muka untuk memudahkannya makan dan minum.
“Ini pelitup muka paling hebat pernah saya lihat,” komen seorang pengguna media sosial.
“Semoga terus sihat dan kekal mencipta barangan kreatif seperti ini lagi,” ujar seorang lagi. – Agensi


Si ‘Aquaman’ Jason Momoa, isteri kini bercerai
Oleh MOHAMMAD SHAHEMY AZMI

13 Januari 2022, 6:21 pm
LOS ANGELES – Selepas 16 tahun hidup bersama, aktor filem Aquaman, Jason Momoa mengumumkan perceraiannya dengan isteri yang juga aktres, Lisa Bonet.
Berita perpisahan tersebut dikongsikan sendiri Momoa, 42, menerusi satu hantaran yang dimuat naik dalam Instagram miliknya, @prideofgypsies, semalam.
Dalam hantaran tersebut, Momoa berkata kehidupannya bersama isteri juga sama seperti orang lain dan tidak terlepas dengan perubahan.
“Semua orang berdepan dengan pelbagai perubahan dalam tempoh masa penuh dugaan ini.
“Keluarga kami juga tidak terlepas daripada berdepan dengan pelbagai perubahan itu.
“Jadi, kami ingin kongsikan berita bahawa perkahwinan kami kini telah sampai di penghujungnya,” tulis Momoa.

Bagaimanapun, pelakon kelahiran Honolulu, Hawaii itu bertindak menutup ruangan komen pada hantaran tersebut.
Walaupun telah bercerai, pelakon itu berkata cinta antara mereka tetap akan kekal dengan cara berlainan untuk dirasai bersama-sama.
Sekadar info, Momoa berkenalan dengan Bonet, 54, pada tahun 2005 dan berkahwin pada penghujung tahun 2017. Sepanjang hidup bersama, mereka dikurniakan sepasang cahaya mata. – K! ONLINE


Trend masukkan kiub pati ayam dalam dubur berbahaya
Oleh KOSMO!

13 Januari 2022, 6:24 pm
ABUJA, NIGERIA – Satu trend memasukkan kiub pati ayam ke dalam dubur yang popular di negara-negara Afrika mengejutkan ramai netizen di seluruh dunia dengan rata-rata berpendapat amalan tersebut membahayakan kesihatan, lapor portal World Of Buzz hari ini.
Berdasarkan beberapa laporan sebelum ini, trend tersebut dilakukan selama beberapa tahun oleh wanita di beberapa negara Afrika seperti Congo dan Nigeria.
Ia didakwa dapat menjadikan punggung seseorang kelihatan lebih montok dan besar.
Berdasarkan ciapan di Twitter yang kini menjadi tular, seorang doktor dari Nigeria menasihatkan orang ramai agar tidak melakukan amalan tersebut kerana ia amat berbahaya.
Menerusi akaun @firstdoctorr, doktor tersebut berkata, terdapat ramai individu yang mencampurkan kiub pati ayam dengan air bagi membentuk enema dan kemudiannya menyuntik larutan tersebut ke dalam lubang dubur.
“Kebanyakan kiub stok ayam  mengandungi garam, gula, lada, bunga cengkih, bawang merah, kanji jagung, lesitin soya, pengawet, pewarna, minyak kelapa sawit, disodium isonate dan perisa tambahan.

“Jadi, ia merupakan sesuatu yang karut. Berhenti menipu diri sendiri,” katanya.
Tambah doktor tersebut, kandungan garam yang tinggi dalam kiub stok tersebut akan menyebabkan berlakunya rekahan pada lapisan bahagian dalam lubang dubur.
“Apabila banyak kuman masuk menerusi rekahan tersebut, ia akan meresap ke dalam aliran darah, lantas mengakibatkan jangkitan,” jelasnya.
Hantaran itu menjadi tular dengan ramai netizen dari seluruh dunia termasuk Malaysia meluahkan rasa terkejut apabila mengetahui mengenai trend tersebut.
“Siapa yang meletakkan pati ayam ke dalam lubang dubur mereka?” komen seorang netizen.
“Perisa apa agaknya mereka pilih? Kalau saya, pasti tomyam,” kata seorang lagi pengguna secara berseloroh. – AGENSI


Cailie nama anak Ikmal Army
Oleh HARYATI KARIM

13 Januari 2022, 6:10 pm
PETALING JAYA – Pelakon Ikmal Amry memilih Cailie yang membawa maksud kesayangan sebagai nama anak sulungnya yang dilahirkan pada 30 Disember lalu.
Menurut Ikmal atau nama sebenarnya, Mohd. Zulikmal Amry Ghazali, 28, dia memilih nama yang ringkas untuk anak perempuannya itu kerana namanya sendiri sudah agak panjang.
“Nama saya sendiri sudah panjang, jadi nama anak biarlah ringkas seperti nama isteri saya yang hanya mempunyai satu perkataan iaitu Najla,” ujar Ikmal yang ditemui pada majlis pelancaran drama Gempak Original Series, Ex Aku Pontianak baru-baru ini.
Jelas Ikmal, proses pencarian nama anak tidak begitu sukar kerana dia dan isteri bersama-sama membuat carian di internet.
Mahukan pangkal nama anak bermula dengan huruf C, mereka akhirnya menemui nama Cailie yang membawa erti kesayangan dalam bahasa Arab Urdu.
“Saya dan isteri terjumpa nama Cailie ketika sama-sama mencari nama yang sesuai sebelum kelahirannya. Bagi kami, nama Cailie itu paling unik dan kebetulan saya memang inginkan pangkal nama anak bermula dengan huruf C.

“Saya faham untuk letak nama anak perlu ada maksud yang baik. Jadi, kami membuat carian di internet tentang maksud nama tersebut dan menemui Cailie dalam bahasa Arab Urdu membawa erti kesayangan,” tutut Ikmal.
Kongsi Ikmal, sejak bergelar seorang bapa, kehidupan dan sikapnya telah berubah 360 darjah. Tidak hanya lebih sabar dan bersikap matang, rutin hariannya juga berubah.
“Sampai sekarang saya tidak percaya sudah menjadi seorang bapa. Sebelum ini bangun pagi isteri di sebelah, sekarang ada anak.
“Isteri juga tegur supaya tidak tidur terlalu lasak, jadi saya tidur tidak bergerak-gerak kerana bimbang terkena anak. Telefon pun saya sudah jarang sentuh.
“Bangun pagi sahaja terus tengok anak, dia mahu susu atau ditukar lampin. Saya boleh renung anak selama berjam-jam sebab muka dia sama seperti saya (ketawa). Sebenarnya, sendiri terkejut dengan perubahan diri sendiri kerana seorang anak. Anak saya Cailie mengubah saya menjadi seorang lelaki yang lebih baik,” kata Ikmal.
Ikmal dan isterinya, Najla Shamsul Kamar, 23, mendirikan rumah tangga pada 19 Disember 2020 di Kuala Pilah, Negeri Sembilan.
Dalam pada pada itu menyentuh tentang karier seni, Ikmal bakal muncul dengan drama bersiri terbaharu berjudul Ex Aku Pontianak lakonannya bersama Elizabeth Tan, Raysha Rizrose, dan Alicia Amin.
“Watak saya sebagai Malik dalam drama Ex Aku Pontianak agak berbeza dengan watak-watak yang pernah saya lakonkan sebelum ini. Seorang kaki perempuan yang perasan kacak dan lucu.
“Sepanjang penggambaran semuanya berjalan dengan lancar kerana semua pelakon serasi dan memberi kerja yang profesional. Cuma saya begitu menjiwai watak Malik yang agak menjengkelkan sehingga terbawa ke rumah walaupun penggambaran telah berakhir sehingga ditegur isteri,” kata Ikmal.
Drama Ex Aku Pontianak akan mula disiarkan pada 19 Januari ini pada pukul 9.30 malam di saluran Astro Ria (104). Penonton juga boleh menonton drama ini melalui portal Astro Gempak, aplikasi Astro GO dan On Demand. – K! ONLINE


Keseronokan berganda selepas kembali dibuka
Oleh MOHD SHAZWAN YUSOP

13 Januari 2022, 5:54 pm
SELEPAS sekian lama ditutup ekoran pandemik Covid-19, taman tema air terkemuka di
utara tanah air, Lost World Of Tambun (LWOT), Ipoh, Perak kini kembali dibuka.
Mula dibuka pada 18 Oktober lalu, taman tema berkeluasan 17.8 hektar itu kembali menjadi pilihan pelawat yang ingin menghabiskan masa berkualiti bersama keluarga dan insan tersayang.
Menariknya, LWOT tampil berwajah baharu dengan pengenalan beberapa tarikan terkini yang lebih mengujakan, sekali gus memberi lebih pilihan kepada pelawat.
Pengurus Besar LWOT, Nurul Nuzairi Mohd. Azahari berkata, pihaknya sentiasa berusaha memperkenalkan sekurang-kurangnya satu tarikan baharu setiap tahun.
Jelasnya, sepanjang dua tahun lalu iaitu ketika era pandemik Covid-19, LWOT telah memperkenalkan permainan air serta tempat penginapan baharu.
“Sepanjang tempoh itu, kami ada memperkenalkan beberapa tarikan baharu, tetapi tiada promosi dilakukan disebabkan pandemik.

“Ia merupakan nilai tambah kepada permainan dan penginapan sedia ada dalam usaha menarik lebih ramai pengunjung pada setiap tahun,” katanya ketika ditemu bual Horizon baru-baru ini.
Salah satu tarikan diperkenalkan oleh LWOT adalah Malayana Rain Fortress (MRF) iaitu sebuah kawasan permainan air baharu yang sesuai buat seisi keluarga.
MRF merupakan kawasan permainan air dua tingkat yang dilengkapi dengan 12 variasi gelongsor air berwarna-warni.
Pada masa sama, LWOT memperkenalkan terowong cinematik 4 dimensi (4D) dikenali sebagai Dragon’s
Lair Adventure (DLA) dalam usaha menambah lagi keseronokan di laluan airnya.
“MRF adalah sebuah kawasan permainan air yang sesuai buat seisi keluarga. Ia mempunyai gelongsor air
yang tidak terlalu tinggi dan sesuai buat kanak-kanak berusia tiga tahun ke atas.
“DLA pula menawarkan pengalaman cinema 4D yang pertama seumpamanya di Asia Tenggara. Ketika berada di dalam terowong, para pengunjung akandikejutkan dengan kehadiran naga dari
sebuah skrin gergasi,” tegasnya.
TARIKAN terkini LWOT, permainan air dua tingkat iaitu Malayana Rain Fortress sebagai tarikan lebih menarik kepada pengunjung.
Tambahnya, LWOT turut membawamasuk seekor badak air jantan yang dinamakan Jiwang untuk digandingkan dengan badak air betina yang sedia ada di situ, Juwita pada tahun lalu.
Bagi memberikan kelainan kepada pengunjung, LWOT mempelbagaikan tempat penginapannya dengan
memperkenalkan khemah glamping dan villa terapung yang sesuai untuk penginapan keluarga.
Ujar Nurul Nuzairi, glamping dan villa terapung tersebut terletak di dalam kawasan taman tema, sekali gus membolehkan para pelawat mengakses kawasan sekitar pada bila-bila masa.
“Sebelum ini, kami hanya ada hotel LWOT di luar taman tema. Bagaimanapun, kami dapati ramai pengunjung yang ingin memaksimumkan kepuasan dengan tinggal di dalamnya.
“Justeru, kami tampil dengan enam unit khemah glamping dengan setiap satu mampu memuatkan
seramai dua orang dewasa. Kami juga memperkenalkan tiga buah vila terapung yang terletak di tengah tasik dengan pergerakan minimum,” ujarnya lagi.
Dalam pada itu, Nurul Nuzairi menasihati para pengunjung supaya sentiasa mematuhi prosedur operasi
standard (SOP) yang ditetapkan pihak berkuasa ketika berada dalam LWOT.
Ujarnya, pihaknya juga sentiasa mematuhi saranan dikeluarkan Majlis Keselamatan Negara yang hanya
membenarkan separuh daripada jumlah kapasiti sebenar berada dalam LWOT pada satu-satu masa.
“Sebelum ini, jumlah pelawat maksimum yang boleh diterima oleh kami seramai 37,000. Kini, ia dihadkan
kepada 18,500 orang bagi memudahkan pelawat mematuhi SOP ditetapkan,” ujarnya.


Peniaga dijamin dapat tapak bazar Ramadan
Oleh MOHAMAD HAFIZI BIN MOHD SAID

13 Januari 2022, 6:18 pm
IPOH – Kerajaan negeri memberi jaminan semua peniaga dan penjaja akan memperoleh tapak bazar Ramadan yang dipohon melalui pihak berkuasa tempatan (PBT).
Pengerusi Jawatankuasa Pembangunan Luar Bandar, Pembangunan Usahawan dan Koperasi negeri, Datuk Zainol Fadzi Paharudin berkata, ia ekoran pihaknya menjangkakan pertambahan peniaga dan penjaja bagi bazar Ramadan tahun ini.
Menurut beliau, seperti tahun lalu pihaknya juga telah meminta PBT di negeri ini memastikan semua penjaja mendapat tapak bazar Ramadan seperti tahun lalu.
“Bazar Ramadan adalah salah satu yang menjadi isu apabila menjelang bulan Ramadan melibatkan isu tapak tidak cukup, namun dua tahun lalu disebabkan perintah kawalan pergerakan (PKP) bazar tidak meriah.
“Jadi saya yakin lebih ramai lagi akan menyertai bazar Ramadan kali ini memandangkan mungkin kelonggaran akan diberikan tetapi mematuhi prosedur operasi standard (SOP) oleh Kementerian Kesihatan dan Majlis Keselamatan Negara,” katanya.
Beliau berkata demikian pada sidang akhbar selepas mempengerusikan Mesyuarat Majlis Perunding Penjaja dan Peniaga Kecil Negeri Perak Tahun 2022 di Bangunan Perak Darul Ridzuan di sini, hari ini.

Zainol Fadzi berkata, sekiranya berlaku tapak bazar Ramadan tidak mencukupi, kerajaan negeri akan membuka lokasi baharu yang dirasakan sesuai.
“Seperti tahun lepas, kita telah mengarahkan semua PBT supaya kesemua peniaga dan penjaja mendapat tapak bazar Ramadan untuk berniaga.
“Jadi, tidak ada peniaga yang terpinggir. Sebagai contoh, kalau tidak dapat tapak bazar di Stadium Perak atau Medan Gopeng, kita akan buka tapak baharu supaya mereka dapat peluang untuk berniaga,” katanya. – K! ONLINE


Demi bonus, suami isteri sanggup beli sijil vaksin palsu
Oleh DIYANATUL ATIQAH ZAKARYA

13 Januari 2022, 5:58 pm
ALOR GAJAH – Sepasang suami isteri yang merupakan penjawat awam diberkas selepas dipercayai membeli sijil vaksinasi Covid-19 palsu berharga RM1,000 kelmarin.
Pasangan berusia 38 dan 33 tahun itu ditahan pada pukul 4 petang selepas memberi keterangan di Ibu Pejabat Polis Daerah (IPD) Alor Gajah di sini. Turut diberkas rakan sejabatan mereka berusia 58 tahun disyaki ahli sindiket pemalsuan sijil digital tersebut.
Ketua Polis Daerah Alor Gajah, Superintendan Arshad Abu berkata, pihaknya menerima laporan daripada seorang penjawat awam yang curiga dengan sijil dimiliki pasangan terbabit.
Sebelum laporan dibuat, pengadu mendapatkan pengesahan dari Klinik Kesihatan Rembia mengenai status vaksinasi pasangan tersebut sebelum disahkan kedua-dua penama tidak pernah menerima vaksin di situ.
“Laporan dibuat kerana pengadu berasa pasangan itu telah menipu jabatan dengan mengemukakan sijil digital palsu di dalam aplikasi Mysejahtera,” katanya.
Hasil soal siasat, pasangan suami isteri itu mengaku membeli sijil digital tersebut daripada rakan sejabatan mereka pada harga RM500 setiap satu untuk mendapatkan bonus tahunan.

Siasatan mendapati sijil digital palsu tersebut dijual pada harga RM300 sehingga RM500 setiap satu.
Polis kini memburu dalang sindiket itu yang digelar ‘Vnilai’. Tiga suspek itu direman bagi membantu siasatan mengikut Seksyen 420 Kanun Keseksaan. – K! ONLINE


Prospek cerah walaupun purata harga RM3,000 per tan
Oleh AMREE AHMAD

13 Januari 2022, 6:07 pm
PUTRAJAYA – Lembaga Minyak Sawit Malaysia (MPOB) meramalkan industri komoditi itu mempunyai prospek masa depan cerah sepanjang tahun ini di sebalik ketidaktentuan global.
Ketua Pengarahnya, Datuk Dr. Ahmad Parveez Ghulam Kadir berkata, ia susulan jangkaan peningkatan pengeluaran produk minyak sawit susulan pelbagai faktor yang positif tahun ini.
“Kami jangka walaupun harga purata minyak sawit mentah (CPO) mungkin berlegar sekitar RM3,000 per tan, ia dianggap stabil malah beri banyak kelebihan dari segi kompetitif,” katanya ketika menyampaikan ucap tama Seminar Semakan dan Tinjauan Ekonomi Minyak Sawit 2022 dianjurkan bersama oleh MPOB di Hotel Marriott, di sini hari ini.
Sepanjang tahun lalu, harga purata CPO mencatatkan sejarah apabila merekodkan RM4,407 per tan iaitu peningkatan 64.1 peratus berbanding tahun sebelumnya hanya RM2,685 per tan.
Malahan, ia pernah mencecah paras tertinggi iaitu RM5,429 per tan pada 19 November 2021 manakala purata harga sepanjang bulan itu juga amat tinggi dengan catatan RM5,341 per tan.
Mengulas lanjut, Ahmad Parveez berkata, antara faktor yang bakal mempengaruhi kestabilan harga CPO tahun in ialah peningkatan pengeluaran produk minyak sawit domestik dan global.

“Kita juga menjangkakan akan berlaku kemerosotan harga minyak sayur utama ekoran proses pemulihan stok dan produksi di kebanyakan negara pengeluar terbesar di dunia, jelasnya.
Justeru ujar beliau, dengan mengambil kira pengalaman Malaysia telah mengharungi dua tahun cabaran pandemik Covid-19, industri minyak sawit tempatan bakal mencatat lantunan tinggi. – K! ONLINE


Sebutan kes Azam saman Lalitha RM10 juta pada 15 Februari
Oleh NUZULSHAM SHAMSUDDIN

13 Januari 2022, 5:53 pm
KUALA LUMPUR – Mahkamah Tinggi di sini menetapkan 15 Februari ini bagi pengurusan kes saman RM10 juta oleh Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki terhadap bekas penyelidik Pusat Memerangi Kronisme dan Korupsi (C4), Lalitha Kunaratnam.
Menerusi semakan senarai kes mahkamah, pengurusan kes itu ditetapkan pukul 9 pagi, di hadapan Penolong Kanan Pendaftar Mahkamah Tinggi, Noordura Mohamed Din.
Terdahulu Azam selaku plaintif memfailkan writ saman menerusi firma guaman, Tetuan Zain Megat & Murad di Mahkamah Tinggi di sini semalam (Rabu) dengan menamakan Lalitha sebagai defendan tunggal.
Menurut penyataan tuntutan Azam, kenyataan berbaur fitnah yang diterbitkan oleh Lalitha adalah untuk memperlekehkan nama baik, reputasi dan kedudukan plaintif sebagai seorang individu dan jawatannya sebagai Ketua Pesuruhjaya SPRM.
“Kandungan kenyataan berbaur fitnah tersebut berniat untuk menimbulkan kebencian terhadap plaintif untuk menyebabkan kecederaan maksimum kepada nama baik, reputasi dan kedudukan Plaintif serta bertujuan untuk menghancurkan karier Plaintif selaku pegawai tertinggi kerajaan yang sentiasa mempunyai rekod yang bersih dan kredibiliti yang baik,”kata penyataan tuntutan tersebut.
Lebih teruk beliau berkata, pengikut Twitter defendan secara berterusan mengejek bukan sahaja plaintif, malah SPRM dan peguamcaranya yang hanya menjalankan tugas profesional mereka.

Oleh itu, Azam memohon satu perintah injunksi bagi menghalang Lalitha atau ejennya daripada membuat, menerbitkan atau menyebabkan kenyataan berbaur fitnah itu diterbitkan semula dalam apa juga cara.
Plaintif turut memohon agar defendan memadakan artikel dan ciapan dalam tempoh masa tiga hari penghakiman dibuat serta permohonan maaf yang akan diterbitkan dalam akhbar atau media sosial pilihan Azam.
Azam turut memohon ganti rugi am sebanyak RM10 juta dan ganti rugi teruk, kos serta lrelif-relif lain yang difikirkan sesuai oleh Mahkamah.
Turut dimohon ialah faedah sebanyak lima peratus atas jumlah ganti rugi am dan teruk dari tarikh penghakiman sehingga penyelesaian penuh. – K! ONLINE


‘Saya sudah divaksin’ – Tuan Ibrahim
Oleh MOHD. HUSNI MOHD. NOOR

13 Januari 2022, 5:35 pm
PUTRAJAYA – Menteri Alam Sekitar dan Air, Datuk Seri Tuan Ibrahim Tuan Man memaklumkan beliau sudah melengkapkan dua suntikan pelalian Covid-19 pada Mac dan April tahun lalu.
Malah, katanya, beliau turut menerima suntikan dos penggalak pada 2 November tahun yang sama.
“Terdapat kekeliruan beberapa pihak yang menuduh saya tidak divaksin sebelum menunaikan umrah baru-baru ini.
“Dos pertama diambil pada 24 Mac 2021 di Klinik Kesihatan Presint 18, Putrajaya, manakala dos kedua di klinik yang sama pada 14 April 2021.
“Saya menerima dos penggalak pada 2 November tahun lalu di Pejabat Kesihatan Titiwangsa, Kuala Lumpur,” katanya menerusi hantaran di Facebook hari ini.
Sebelum ini, pendakwah bebas, Abu Syafiq mendakwa Tuan Ibrahim tidak pernah menerima suntikan vaksin Covid-19 menerusi satu rakaman video, beberapa hari lalu.

Abu Syafiq sebelum ini menempelak Menteri di Jabatan Perdana Menteri (Hal Ehwal Agama) Idris Ahmad yang mahu pihak berkuasa menyiasatnya kerana membawa jemaah tidak divaksin untuk menunaikan umrah.
Pendakwah bebas itu juga mendakwa ada individu dalam kerajaan yang turut menunaikan umrah baru-baru ini tapi belum divaksin iaitu Tuan Ibrahim sendiri.
Sebelum ini, Tuan Ibrahim dilaporkan ke Tanah Suci bagi menunaikan ibadah umrah ketika beberapa negeri dilanda bencana banjir baru-baru ini. – K! ONLINE


Jangkitan baharu melebihi kes sembuh
Oleh SITI A'ISYAH SUKAIMI

13 Januari 2022, 5:40 pm
PUTRAJAYA – Sebanyak 3,292 kes sembuh dilaporkan hari ini, menjadikan jumlah kumulatif kes sembuh daripada Covid-19 sebanyak 2,726,891 kes.
Ketua Pengarah Kesihatan, Tan Sri Dr. Noor Hisham Abdullah berkata, jangkitan harian pula mencatatkan 3,684 kes termasuk 321 kes import, dengan jumlah keseluruhan kes positif Covid-19 sebanyak 2,798,917 kes.
“Daripada jumlah kes hari ini, 34 kes (0.9 peratus) adalah kategori tiga, empat dan lima serta 3,650 kes (99.1 peratus) kategori satu dan dua.
“Terdapat lapan kluster baharu dikenal pasti hari ini dengan jumlah kluster tamat sebanyak 6,014 kluster serta 178 kluster aktif dilaporkan,” katanya dalam satu kenyataan di sini hari ini.
Ujarnya lagi, sebanyak 192 kes sedang dirawat di Unit Rawatan Rapi dan 91 kes memerlukan bantuan pernafasan. – K! ONLINE


Banjir: Mangsa banjir di Johor turun kepada 636
Oleh MOHAMAD FAIZAL HASHIM

13 Januari 2022, 5:33 pm
JOHOR BAHRU – Jumlah mangsa banjir di negeri ini terus berkurangan kepada 636 mangsa di tiga buah daerah yang masih terjejas akibat banjir setakat 4 petang ini.
Pengerusi Jawatankuasa Kesihatan dan Alam Sekitar negeri, R. Vidyananthan berkata, angka itu melibatkan 186 keluarga yang masih ditempatkan di 17 pusat pemindahan sementara (PPS) di Segamat, Tangkak dan Muar.
Katanya, jumlah itu mencatatkan penurunan berbanding 736 mangsa daripada 215 keluarga yang direkodkan pada tengah malam tadi.
“Muar yang merekodkan 381 mangsa daripada 116 keluarga, tengah malam tadi berkurangan kepada 321 mangsa daripada 99 keluarga di enam PPS setakat pukul 4 petang ini.
“Segamat yang terjejas teruk sebelum ini turut semakin pulih apabila jumlah mangsa berkurangan dari 326 mangsa daripada 91 keluarga kepada 303 mangsa daripada 84 keluarga di 10 PPS,” katanya dalam kenyataan hari ini.
Vidyananthan memberitahu, Tangkak yang mencatatkan jumlah mangsa paling sedikit turut menunjukkan tanda akan pulih sepenuhnya setelah jumlah mangsa berkurangan kepada 12 mangsa daripada tiga keluarga di Sekolah Kebangsaan Durian Chondong. – K! ONLINE


Peraturan vape perlu dikawal secara berbeza daripada rokok
Oleh KOSMO!

13 Januari 2022, 5:47 pm
PETALING JAYA – Peraturan khusus untuk produk vape perlu dikawal secara berbeza daripada rokok memandangkan vape terbukti kurang memudaratkan berbanding rokok, demikian menurut satu tinjauan pendapat yang dijalankan oleh Malaysian Vape Industry Advocacy (MVIA).
Tinjauan pendapat #Tax and Regulate MY Vape : Your Say itu telah mendapat persetujuan majoriti daripada responden bahawa peraturan khusus perlu dibangunkan sama seperti dasar yang diamalkan di United Kingdom dan juga di New Zealand.
Kaji selidik itu telah dikendalikan oleh Green Zebras, sebuah syarikat penyelidikan pasaran terkemuka di Malaysia.
Presiden MVIA, Rizani Zakaria berkata, kajian yang melibatkan 1,000 dewasa itu juga mendapati responden bersetuju agar kerajaan harus memastikan pasaran gelap produk vape berada pada tahap minima.
“Industri vape semakin dilihat sebagai salah satu inovasi yang memberi kesan kepada sektor tembakau kerana berjuta-juta perokok di seluruh dunia beralih kepada produk vape.

“Ini kerana produk vape terbukti sebagai alternatif yang kurang memudaratkan berbanding rokok tradisional serta berkesan dalam membantu perokok berhenti merokok,” katanya dalam kenyataan.

Selain itu. Rizani menjelaskan, sektor vape di negara ini memenuhi potensi pertumbuhannya dan membantu lebih ramai perokok Malaysia untuk berhenti merokok.
Sehubungan itu,  MVIA percaya bahawa kerajaan mempunyai peranan penting dalam membentuk masa depan industri vape tempatan dan penceburan lebih aktif diperlukan untuk mengawal industri tersebut.
Tambah beliau, daripada kaji selidik itu juga mendapati, sebanyak  85 peratus daripada peserta berpendapat bahawa vape harus dipromosikan untuk meningkatkan kesedaran terhadap keberkesanannya sebagai alternatif yang kurang memudaratkan.
“Lebih menarik, sebanyak  68 peratus responden mahu vape dijual dalam talian melalui platform e-dagang, asalkan kanak-kanak di bawah umur tidak mempunyai akses kepada produk tersebut,” jelasnya.
Selain itu, Rizani menerangkan, Malaysia harus melihat kejayaan undang-undang yang berkredibiliti seperti di UK apabila membangunkan dasar untuk pasaran vape tempatan.
“MVIA terbuka kepada sebarang perbincangan dengan pihak berkuasa yang berkaitan untuk memberikan perspektif kami,” jelasnya.


Lelaki solat guna batu Karbala di masjid
Oleh KOSMO!

13 Januari 2022, 5:48 pm
PETALING JAYA – Walaupun sudah difatwakan sebagai kepercayaan karut dan haram, golongan Syiah di Malaysia nampaknya masih berani mengerjakan solat cara mereka secara terbuka.
Malaysia yang berpaksikan dengan mazhab Syafie dan beriktiqad al-Sunah Wal Jamaah, namun masih ada lagi saki baki yang berpegangkan dengan cara Syiah yang sudah terbukti salah.
Terbaharu di media sosial ketika ini, satu klip video tular menyaksikan seorang individu lelaki mengerjakan solat bersendirian di sebuah masjid dengan cara ajaran Syiah.
Lelaki tersebut dilihat menggunakan batu yang didakwa suci oleh ajaran tersebut dikenali sebagai batu karbala ketika sujud.
Walaupun secara tersembunyi dan disorok dalam tanganya, televisyen litar tertutup masjid yang tidak dipastikan lokasi itu berjaya merakan gerakan individu terbabit.
Rata-rata orang ramai juga menyatakan tentang kerisauan mereka apabila menyaksikan klip video tersebut dan berharap dijauhi dengan kepercayaan songsang itu

“Bahaya, gerakan Syiah masih lagi ada dalam kalangan kita, semoga kita dijauhi dengan ajaran-ajaran yang terpesong ini,” jelas Elly Abdullah.
“Berani betul dia, sacara terbuka pula tu. walaupun dah banyak ustaz-ustaz serta penceramah telah mendedahkan tentang acara terpesong ini, tetap juga ada pengikutnya.
“Semoga kita semua dijauhi dengan ajaran yang sudah ternyata salah ini, komunitinya masih ada lagi dalam rakyat kita. Harapnya tidak lagi berkembang, risau anak cucu kita nanti,” ujar Nazmi_Fauzi89. K! ONLINE


Saya setia, isteri profesional – Lan Solo
Oleh HANISAH SELAMAT

13 Januari 2022, 5:41 pm
PETALING JAYA – Penyanyi Lan Solo menjelaskan babak berpegangan tangan dengan model wanita dalam video muzik single baharunya, 5 Kaki 4 Inci tidak seharusnya menjadi isu memandangkan isterinya, Sheila Hassim memahami tuntutan kerja seorang suami.
Kata bekas vokalis Kristal itu, Sheila sedia maklum mengenai aksi romantis tersebut memandangkan dia juga turut berada di lokasi sewaktu penggambaran dilakukan di Kundasang, Sabah.
“Saya seorang lelaki yang setia. Bagi saya itu ialah tuntutan kerja dan dia (isteri) sangat profesional malah kami pun sudah mengenali antara satu sama lain sejak di bangku sekolah.
“Sheila juga sudah faham dengan selok-belok industri seni dan tiada isu pun di situ sebab dia memahami kerja saya,” katanya kepada Kosmo! Online pada majlis pelancaran video muzik 5 Kaki 4 Inci di Red Box, The Garden semalam.
Bekas peserta Gegar Vaganza musim keempat itu juga tidak menafikan muncul perasaan risau berhubung pandangan pihak luar ketika melakonkan aksi tersebut.
Bagaimanapun, pemilik nama penuh Mohd Razlan Mohamed Yusof, 37 itu bersyukur kerana lagu yang terperap selama setahun akhirnya dapat diperdengarkan kepada umum. Istimewanya lagu tersebuu turut mengandungi hampir 20 peratus lirik dalam bahasa Dusun.

“Saya tidak risau mengenai babak tersebut tetapi bimbang dengan tanggapan orang luar yang menontonnya kerana akan disalah anggap.
“Apapun alhamdulillah semua perancangan untuk lagu ini berjalan dengan baik dan video muzik ini juga telah dilancarkan secara rasmi selepas hampir setahun dalam simpanan,” katanya lagi.
Dalam video muzik tersebut, Ratu Cantik Kota Kinabalu 2019, Kerinah Mah berperanan sebagai wanita yang menjadi pasangan kepada Lan.
Sebagai info, 5 Kaki 4 Inci merupakan lagu hasil ciptaan Marsha Milan dan Velvet Aduk Lawrence. – K! ONLINE


Jurugambar rakam bandar bentuk manusia
Oleh KOSMO!

13 Januari 2022, 5:30 pm
JAKARTA – Seorang lelaki di Indonesia menjadi tular di media sosial apabila dia memuat naik pelitup muka unik yang dicipta daripada botol air, lapor Suara.com semalam.
Menerusi video yang dimuat naik di laman Instagram @abopermak, pelitup muka itu diperbuat daripada bahagian hadapan botol beserta muncung dan penutupnya.
Dia turut menunjukkan demonstrasi memakan buah tanpa perlu membuka pelitup muka dan hanya membuka penutup botolnya sahaja.
Kreativiti lelaki itu mengundang pujian netizen yang beranggapan lelaki itu sangat kreatif mencipta pelitup muka untuk memudahkannya makan dan minum.
“Ini pelitup muka paling hebat pernah saya lihat,” komen seorang pengguna media sosial.
“Semoga terus sihat dan kekal mencipta barangan kreatif seperti ini lagi,” ujar seorang lagi. – Agensi


Jiran boleh didenda RM1,000 biar kucing ‘berak’ merata
Oleh KOSMO!

13 Januari 2022, 5:51 pm
PETALING JAYA – Pemilik kucing tidak bertanggungjawab sehingga mengganggu jiran termasuk membiarkan haiwan peliharaan berak di kawasan rumah pasti mewujudkan perasaan yang kurang senang.
Sebelum ini, ustaz selebriti, Azhar Idrus melalui soal jawab dalam ceramahnya menjelaskan kucing jiran yang membuang najis di merata-rata tempat dibolehkan untuk dibuang di tempat yang sepatutnya.
Terkini, melalui satu perkongsian di Facebook Persatuan Penggunan Islam Malaysia (PPIM), tuan punya haiwan terlibat boleh didenda sebanyak RM1,000 sekiranya berbuat demikian.
Jelas perkongsian itu, kucing membuang najis merata-rata tempat itu boleh dianggap sebagai satu ‘kacau ganggu’.
“Dalam Akta 171, Akta Kerajaan Tempatan 1976, Seksyen 80 menyebut sekiranya pihak berkuasa tempatan (PBT) mendapati ada gangguan di kawasan awam atau kawasan persendirian, PBT boleh menghapuskan, menghentikan kacau ganggu ini dengan menghantar notis, mengambil tindakan undang-undang serta ganti rugi.
“Dalam Seksyen 81 pula menyebut apa-apa binatang yang disimpan di sesuatu tempat atau dengan sesuatu cara atau dengan sebegitu besar bilangannya sehingga menjadi satu kacau ganggu,” jelasnya.

Oleh itu, seseorang itu berhak untuk melaporkan kepada PBT jika merasakan haiwan yang dibela jirannya telah mengganggu kententeraman.
Hukuman denda yang dikenakan boleh mencecah sehingga RM1,000. – K! ONLINE


Banjir: Empat kes penyakit berjangkit
Oleh SITI A'ISYAH SUKAIMI

13 Januari 2022, 5:44 pm
PUTRAJAYA – Sebanyak empat kes penyakit berjangkit dikesan dalam kalangan mangsa banjir hari ini, dengan jumlah kumulatif sebanyak 2,459 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada empat kes tersebut, sebanyak dua kes jangkitan saluran pernafasan akut dan dua kes penyakit kulit dikenal pasti hari ini.
“Dalam masa sama, jumlah keseluruhan kes positif Covid-19 dalam kalangan mangsa banjir kekal 470 kes susulan tiada kes baharu hari ini serta tiada kes baharu dicatatkan di pusat pemndahan sementara (PPS) dan jumlah itu kekal 15 kes.
“Selain itu, tiada pertambahan kluster baharu di PPS sekali gus kekal dengan satu kluster,” katanya dalam satu kenyataan di sini hari ini.
Tambah beliau, sebanyak 19 PPS masih beroperasi di Johor (17), Melaka (1) dan Sarawak (1) dengan angka keseluruhan mangsa terjejas banjir seramai 695 orang. – K! ONLINE


Kerajaan tetapkan harga maksimum dua jenama vaksin Covid-19
Oleh SITI A'ISYAH SUKAIMI

13 Januari 2022, 5:22 pm
PUTRAJAYA – Berkuat kuasa Sabtu ini, harga runcit maksimum per dos bagi vaksin jenama CoronaVac keluaran Sinovac yang ditetapkan adalah RM77 manakala, jenama Covilo keluaran Sinopharm pula RM61.
Bagi harga borong per dos untuk kedua-dua vaksin Covid-19 tersebut, maksimum ditetapkan bagi jenama CoronaVac keluaran Sinovac ialah RM62 dan jenama Covilo keluaran Sinopharm pula RM49.
Menurut kenyataan bersama Menteri Kesihatan, Khairy Jamaluddin Abu Bakar dan Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi, buat masa ini Kementerian Kesihatan (KKM) melaksanakan proses penentuan harga borong maksimum dan harga runcit maksimum bagi dua produk vaksin Covid-19 sahaja.
“Penentuan harga vaksin Covid-19 hanya melibatkan vaksin yang berdaftar dengan Pihak Berkuasa Kawalan Dadah (PBKD), KKM. Harga borong maksimum dan harga runcit maksimum bagi kedua-dua vaksin ini akan berkuat kuasa pada 15 Januari di bawah Akta Kawalan Harga Dan Antipencatutan 2011.
“Harga runcit maksimum yang ditetapkan tidak termasuk caj perkhidmatan dan caj barangan pakai buang yang digunakan ketika suntikan vaksin Covid-19. Penentuan harga maksimum ini secara asasnya dibuat berdasarkan harga pengimportan dan harga pasaran semasa,” menurut kenyataan tersebut di sini hari ini.
Dalam pada itu, Khairy dan Alexander berkata, senarai dan harga vaksin Covid-19 akan dikaji secara berterusan dan akan ditambah baik atau digugurkan berdasarkan penilaian situasi pasaran dan keperluan semasa.

Katanya, setiap fasiliti kesihatan swasta yang mendapat kelulusan kerajaan untuk menawarkan private-purchase vaccination diwajibkan mempamerkan harga jualan vaksin Covid-19 untuk rujukan orang ramai dalam meningkatkan ketelusan maklumat harga vaksin.
Mengulas lanjut, kedua-duanya menegaskan, mana-mana individu atau syarikat yang melakukan kesalahan akan diambil tindakan di bawah Akta Kawalan Harga dan Antipencatutan 2011 dan boleh dikenakan tindakan penalti.
“Bagi kesalahan menjual melebihi harga maksimum, individu boleh didenda oleh mahkamah sehingga RM100,000 atau dipenjarakan tidak melebihi tiga tahun atau kedua-duanya atau dikompaun sehingga RM50,000 manakala syarikat boleh didenda sehingga RM500,000 atau dikompaun sehingga RM250,000,” tegas mereka.
Sementara itu, Khairy dan Alxander berkata, Kementerian Perdagangan Dalam Negeri Dan Hal Ehwal Pengguna (KPDNHEP) dan KKM bekerjasama melaksanakan penentuan harga maksimum vaksin.
Katanya, ia untuk mengelakkan vaksin dijual dengan harga terlalu tinggi, manakala penguatkuasaan perintah ini akan dilaksanakan sepenuhnya oleh Bahagian Penguatkuasaan Farmasi KKM. – K! ONLINE


[KEMASKINI] Suspek kedua kes culik, bunuh diberkas
Oleh ASLIZA MUSA

13 Januari 2022, 5:02 pm
IPOH –  Suspek kedua kes culik dan bunuh seorang lelaki yang mayatnya dijumpai ditanam di sebuah kebun kelapa sawit di Bidor, semalam, berjaya diberkas di Taiping dekat sini hari ini
Ketua Polis Perak, Datuk Mior Faridalathrash Wahid berkata, suspek berusia 30 tahun itu ditangkap pada pukul 1 tengah hari
“Suspek pertama ditangkap dua hari lalu dan dia telah menunjuk arah lokasi mayat mangsa ditanam. Rakan susupek pula dicekup petang tadi,” katanya ketika ditemui selepas merasmikan Pondok Polis Komuniti Terminal Meru Raya di sini hari ini.
Berita berkaitan: Lelaki diculik, ditemui mati dibunuh
Menurut beliau, pihaknya masih menunggu hasil laporan bedah siasat ke atas mayat mangsa yang ditemui sudah reput.
Mengikut keterangan suspek, mereka mengunakan sebatang kayu untuk memukul mangsa di kepala dan badan. – K! ONLINE.


Kolaborasi UiTM, Nattest jayakan siasatan kerja kejuruteraan
Oleh ABDUL RAZAK IDRIS

13 Januari 2022, 4:38 pm
SHAH ALAM – Universiti Teknologi Mara (UiTM) melalui Institut Kejuruteraan Infrastruktur Dan Pengurusan Mampan (IIESM) dan Nattest Lab Sdn.Bhd.(NLSB) kolaborasi dalam menjayakan aktiviti perundingan melibatkan siasatan-siasatan kerja kejuruteraan.
Menurut Naib Canselor UiTM, Prof. Ts. Roziah Mohd. Janor, rundingan kerja-kerja kejuruteraan antara kedua pihak tersebut akan meningkatkan kualiti penyelidik dan kompetensi staf teknikal di IIESM selain memberi manfaat dari segi pengetahuan kepada para pelajar amnya.
“Di samping itu, melalui kerjasama ini kerja-kerja pemeriksaan infrastruktur seperti pemeriksaan jambatan di Segamat, pemeriksaan di Menara Oxley, Kuala Lumpur dan pemeriksaan di Pusat Perubatan Universiti Malaya (PPUM) telah berjaya dilaksanakan.
“UiTM akan terus memberi sokongan dan galakan kepada warga pendidik dan penyelidik dalam membudayakan penyelidikan serta perkongsian kepakaran dengan pihak industri bagi meningkatkan prestasi universiti dan industri ke peringkat global,”katanya ketika berucap pada majlis pertukaran memorandum persefahaman (MOU) antara IIESM UiTM dan NLSB di Bangunan Canseleri hari ini. – K! ONLINE.


1MDB: Malaysia terima RM340.92 juta daripada KPMG
Oleh EDDY AQMAL MOHAMED HAMIDI

13 Januari 2022, 5:30 pm
PUTRAJAYA – Kerajaan telah menerima penyelesaian berjumlah RM340.92 juta daripada KPMG yang telah disalurkan ke dalam Akaun Amanah Mendapatkan Kembali Aset Malaysia (Malaysia’s Assets Recovery Trust Account).
Kementerian Kewangan (MOF) berkata, penyelesaian itu adalah susulan daripada pengumuman pada 16 September tahun lalu di mana KPMG bersetuju untuk menyelesaikan saman sivil yang difailkan oleh 1 Malaysia Development Berhad (1MDB) terhadap mereka.
“Setakat ini, Akaun Amanah yang diselia oleh Jabatan Akauntan Negara Malaysia telah menerima sejumlah RM19.138 bilion berhubung skandal kewangan 1MDB. Dana ini telah dan akan digunakan untuk menyelesaikan hutang tertunggak 1MDB,” katanya dalam satu kenyataan hari ini.
Tambah kenyataan itu, Menteri Kewangan, Tengku Datuk Seri Zafrul Tengku Abdul Aziz memaklumkan bahawa sehingga kini, kerajaan telah membayar balik RM13.3 bilion hutang 1MDB dan pada 31 Disember 2021, hutang terkumpul 1MDB yang terdiri daripada prinsipal dan kupon serta keuntungan untuk bon juga Sukuk adalah berjumlah RM38.81 bilion.
“Bagaimanapun, baki semasa Akaun Amanah adalah mencukupi untuk membayar jumlah prinsipal bon untuk tahun ini (2022) sahaja. Apabila semua dana Akaun Amanah telah digunakan kerajaan akan terus menanggung obligasi untuk membayar baki hutang 1MDB yang penerbitannya disokong oleh Jaminan dan Surat Sokongan kerajaan,” katanya.
MOF menegaskan, kerajaan kekal komited dalam usaha pemulihan aset 1MDB dan akan sentiasa memastikan peruntukan yang mencukupi untuk menyelesaikan hutang 1MDB bagi menguruskan beban kewangan negara yang diakibatkan oleh entiti berkenaan.

“MOF ingin merakamkan penghargaan kepada Jabatan Peguam Negara, Suruhanjaya Sekuriti Malaysia, Bank Negara Malaysia, Polis Diraja Malaysia, Pusat Pencegahan Jenayah Kewangan Nasional, Suruhanjaya Pencegahan Rasuah Malaysia dan Pusat Governans, Integriti dan Anti-Rasuah atas usaha mereka dalam mencapai penyelesaian ini,” ujar kenyataan itu. – K! ONLINE


Wanita terkurung empat hari bersama ‘blind date’
Oleh KOSMO!

13 Januari 2022, 4:30 pm
BEIJING – Seorang wanita di  China terkurung empat hari bersama seorang jejaka yang baru dikenalinya  apabila dia  terkandas di rumah lelaki berkenaan disebabkan pelaksanaan  perintah berkurung Covid-19, lapor Badan Penyiaran Britain semalam.
Wanita yang hanya dikenali sebagai Wang itu memuat naik hantaran di laman WeChat pada minggu lepas dengan memberitahu bahawa dia terkandas di rumah lelaki yang dikenalinya menerusi janji temu janji buta (blind date).
Berdasarkan hantarannya, Wang berkata, dia baru pulang ke bandar Zhengzhou dari  Guangzhou menjelang sambutan Tahun Baru Cina.
“Disebabkan umur saya semakin meningkat, ibu bapa telah menetapkan 10 sesi temu janji untuk saya bersama lelaki berlainan.
“Lelaki kelima itu mendakwa bahawa dia amat bagus dalam memasak, jadi, dia menjemput saya pergi ke rumahnya untuk merasai masakannya,” kata Wang.
Bagaimanapun, ketika  menikmati makanan di rumah lelaki itu, kawasan tersebut tiba-tiba berada dalam pelaksanaan perintah berkurung akibat kenaikan mendadak kes Covid-19.

Situasi tersebut menyebabkan Wang terkandas di rumah lelaki itu selama empat hari.
Sementara itu, meskipun menyifatkan keadaan tersebut sebagai bukan sesuatu yang ideal, Wang mengakui bahawa lelaki berkenaan memasak setiap hari ketika mereka terkandas bersama-sama.
“Dia bagaimanapun tidak banyak bercakap,” kata Wang. – AGENSI


Gaji pemandu lori RM8,000 tular
Oleh KOSMO!

13 Januari 2022, 4:35 pm
PETALING JAYA – Pepatah Melayu ada mengatakan ‘tuah ayam nampak di kaki, tuah manusia siapa yang tahu’ bagi menggambarkan mengenai rezeki dan tuah masing-masing yang berbeza.
Walaupun dilihat sebagai pekerjaan berkelas rendah, tidak menghadap komputer, pemandu lori merupakan pekerjaan yang menawarkan gaji yang lumayan.
Satu klip video di akaun TikTok @Madrizz_Official menjawab soalan dari pengikutnya yang ingin mengetahui gaji yang diperoleh beliau.
Jelasnya, gaji kasar pemandu lori sepertinya boleh mencecah sehingga RM8,000 sebulan manakala pendapatan bersih pula adalah sebanyak RM6,215,” ujarnya.
Rata-rata orang ramai turut meninggalkan komen dan ada menyatakan gaji pemandu lori lebih tinggi dan ada yang mencecah sehingga belasan ribu ringgit.
“Abang saya pemandu lori tangki, awalnya dia nak kahwin dengan kakak ipar seorang guru ramai yang kata tidak sepadan dari segi kerja.

“Saya tak nak tipu, gaji abang saya cecah RM10,000 sebulan, jangan pandang hina dengan kerja pemandu lori,” jelas Syafiq Zulkifli.
“Betul, kerja mereka bukan dalam pejabat tapi gaji pemandu lori besar. Lagi lama pengalaman lagi mahal gaji mereka.
“Tengok harga lori, ada yang setengah juta ringgit. Tak hairan gaji pemandunya juga besar,” kata Faisal_92. K! ONLINE.


Pekerja asing sektor perladangan masuk bulan depan
Oleh AMREE AHMAD

13 Januari 2022, 4:12 pm
PUTRAJAYA – Kerajaan yakin kemasukan ribuan pekerja asing untuk sektor perladangan di seluruh negara bulan depan mampu menangani isu kekurangan bekalan produk minyak sawit.
Menteri Perusahaan Perladangan dan Komoditi, Datuk Zuraida Kamaruddin, ia diharap akan dapat mengatasi kemerosotan bekalan komoditi itu bagi memenuhi permintaan tinggi dunia.
“Difahamkan, pada tahun lalu negara hanya mampu mengeluarkan sekitar 18 juta tan tetapi dari segi pendapatan melonjak kerana kekurangan itu mengakibatkan harga pula naik,” jelasnya.
Beliau menyatakan demikian pada sidang akhbar selepas merasmikan Seminar Semakan dan Tinjauan Ekonomi Minyak Sawit 2022 anjuran kementerian itu di Hotel Marriott di sini hari ini.
Ia turut mendapat kerjasama Lembaga Minyak Sawit Malaysia (MPOB) dan dengan sesi ucap tama disampaikan oleh Ketua Pengarahnya sendiri, Datuk Dr. Ahmad Parveez Ghulam Kadir. – K! ONLINE.


Lata Mangeshkar masuk ICU akibat Covid-19
Oleh SAIRUL ZAMRI MISRANI

13 Januari 2022, 4:39 pm
PETALING JAYA – Penyanyi legenda Bollywood, Lata Mangeshkar terpaksa dimasukkan ke unit rawatan rapi (ICU) Hospital Breach Candy, Mumbai, selepas dijangkiti Covid-19 dan berdepan jangkitan kuman pada paru-paru sejak Sabtu lalu.
Memetik laporan portal The Indian Express dan ndtv.com, penyanyi berusia 92 tahun sebelumnya hanya mengalami gejala ringan namun kemudian dipantau rapi ekoran usianya yang sudah lanjut.
“Dia akan dipantau rapi oleh doktor yang bertugas di ICU.
“Dia masih berada di ICU, namun terdapat sedikit tindak balas dan peningkatan dalam kesihatannya untuk hari ini,” kata Dr. Pratit Samdani, petugas yang merawat Mangeshkar
Sementara itu, ahli keluarga Mangeshkar difahamkan sudah membenarkan dan memberi keizinan petugas perubatan untuk terus merawat dan memantau keadaannya di hospital.
“Sebagai ahli keluarga, kami mahu yang terbaik untuk beliau dan biarlah dia terus dirawat oleh pakar,” ujar salah seorang ahli keluarga Mangeshkar.

Lata Mangeshkar mula menyanyi seawal usia 13 tahun dan pernah merakamkan lebih 30,000 buah lagu dalam bahasa Hindi, Tamil, Malayalam dan Bengali.
Antara lagu popular dan hit yang menjadi siulan hingga ke hari ini antaranya Humko Humise Chura Lo, Lag Jaa Gale dan Bholi Si Surat. – K! ONLINE


Didenda RM7,000 miliki gambar, video lucah
Oleh NUZULSHAM SHAMSUDDIN

13 Januari 2022, 4:55 pm
KUALA LUMPUR – Padah memiliki gambar dan video lucah dalam kad memori dan telefon bimbit, seorang pembantu restoran didenda RM7,000 oleh Mahkamah Majistret di sini hari ini.
Majistret Nadia Othman menjatuhi hukuman itu ke atas R. Pravin Menon, 49, selepas tertuduh menukar pengakuan kepada bersalah ketika sebutan kes hari ini.
Tertuduh didakwa memiliki 53 kandungan lucah dalam kad memori dan 61 kandungan sama dalam telefon bimbit jenama Vivo.
Kesalahan itu dilakukan di sebuah kafe di sebuah premis di Jalan Raja Chulan di sini pada pukul 10.30 pagi, 27 Ogos 2020 dan didakwa mengikut Seksyen 292 Kanun Keseksaan yang membawa hukuman penjara maksimum tiga tahun atau denda atau kedua-duanya.
Mahkamah menjatuhi hukuman denda RM3,500 bagi pertuduhan memiliki 53 kandungan lucah dalam satu unit kad memori dan jumlah sama bagi pertuduhan memiliki 61 kandungan lucah dalam telefon bimbit.
Terdahulu, Pravin Menon yang tidak diwakili peguam merayu hukuman ringan kerana ini adalah kesalahan pertama selain memohon maaf atas kesilapan itu dan berjanji tidak akan mengulanginya lagi.

Bagaimanapun Timbalan Pendakwa Raya dari Suruhanjaya Komunikasi dan Multimedia Fazril Sani Mohamed Fadzil memohon mahkamah mengenakan hukuman mengikut trend kesalahan bagi memberi pengajaran kepada tertuduh. -K! ONLINE


Polis berkas 5 lelaki samun rumah anggota ATM
Oleh NOR AZIAH MAT NOH

13 Januari 2022, 4:27 pm
KUALA LUMPUR – Lima lelaki ditahan polis kerana melakukan samun berkumpulan di sebuah rumah milik Angkatan Tentera Malaysia (ATM) di Persiaran Pandan 3, Pandan Jaya, Ampang, pada 28 November lalu.
Ketua Polis Daerah Ampang Jaya, Asisten Komisioner Mohamad Farouk Eshak berkata, kesemua suspek ditahan menerusi tangkapan berasingan di sekitar Selangor dan Kuala Lumpur semalam.
“Tangkapan berasingan itu dijalankan pada pukul 4 pagi membawa kepada penahanan lima suspek lelaki berusia lingkungan 24 hingga 39 tahun.
“Kesemua suspek mempunyai rekod jenayah lampau dan ujian saringan air kencing mendapati empat suspek positif dadah,” katanya dalam satu kenyataan hari ini.
Jelas beliau, hasil tangkapan itu polis turut merampas sebuah kereta jenis Proton Satria disyaki digunakan semasa kejadian samun serta sebuah telefon bimbit dan jam tangan dipercayai milik mangsa.
“Kejadian samun itu berlaku apabila lelaki anggota tentera itu didatangi tiga suspek pada pukul 11.30 malam, sejurus membuka pintu jeriji mangsa ditarik dan dipukul suspek di kepala serta badan sebelum merampas telefon bimbit dan jam tangan mangsa.

“Kesemua suspek telah direman selama tujuh hari bermula hari ini dan kes disiasat di bawah Seksyen 395 Kanun Keseksaan,” ujarnya. – K! ONLINE


Mati lokap: 2 anggota polis, 2 OKT ditahan
14 Januari 2022, 10:10 pm
KUALA LUMPUR – Polis Diraja Malaysia (PDRM) mengesahkan dua anggota polis dan dua orang kena tuduh (OKT) sudah ditahan bagi membantu siasatan berhubung kes kematian seorang OKT di lokap Ibu Pejabat Polis Daerah (IPD) Taiping, semalam.
Pengarah Jabatan Intergriti dan Pematuhan Standard (JIPS) Bukit Aman, Datuk Azri Ahmad berkata, Unit Siasatan Jenayah dan Kematian Dalam Tahanan (USJKT), JIPS telah memulakan siasatan pada hari sama kejadian berlaku.
“Kesemua mereka telah ditahan reman oleh Majistret Mahkamah Taiping selama tujuh hari mulai hari ini hingga 20 Januari ini bagi membantu siasatan.
“Proses reman ini dilakukan bagi membolehkan kita menjalankan siasatan lanjut berkenaan kejadian itu,” ujarnya dalam kenyataan sebentar tadi.
Terdahulu, seorang OKT lelaki berusia 63 tahun dilaporkan meninggal dunia di lokap IPD Taiping, Perak kira-kira pukul 11 pagi, semalam.
OKT itu merupakan tahanan tumpang dari Penjara Taiping yang dituduh pada 18 April tahun lalu mengikut Seksyen 379A dan Seksyen 324 Kanun Keseksaan (KK). – K! ONLINE.


Kura-kura tertua di dunia berusia 190 tahun
Oleh KOSMO!

14 Januari 2022, 10:00 pm
LONDON – Seekor kura-kura dari St. Helena, sebuah wilayah seberang laut British di Lautan Atlantik, dinamakan sebagai kura-kura paling tua di dunia oleh Guinness World Records kerana dipercayai berusia 190 tahun, lapor agensi berita United Press International kelmarin.
Kura-kura bernama Jonathan itu menerima pengiktirafan kedua tersebut selepas pernah dinamakan sebagai haiwan darat tertua di dunia oleh Guinness World Records sebelum ini.
Ia menjadi matang sepenuhnya, iaitu sekurang-kurangnya 50 tahun ketika tiba di St. Helena pada 1882.
Menurut kerajaan St. Helena, Jonathan adalah seekor kura-kura yang buta dan telah kehilangan deria bau, namun ia berupaya untuk makan dengan baik apabila disuap oleh pasukan veterinar menggunakan tangan.
“Jonathan masih aktif dan sering menghabiskan masa bersama beberapa ekor kura-kura gergasi yang lain seperti David, Emma dan Fred.
“Meskipun telah mencapai usia hampir 200 tahun, ia masih mempunyai keinginan seksual yang normal kerana sering mengawan bersama Emma dan Fred,” kata seorang doktor haiwan, Joe Hollins.

Rekod sebelum ini dipegang oleh seekor kura-kura bernama Tu’i Malila, yang mati pada usia kira-kira 188 tahun pada tahun 1965. – AGENSI


Dua askar Israel maut ditembak pasukan sendiri
Oleh KOSMO!

14 Januari 2022, 9:30 pm
BAITULMUQADDIS – Dua pegawai tentera Israel terbunuh selepas terlibat dalam satu insiden tembakan ketika mereka melakukan rondaan pada waktu malam, lapor agensi berita United Press International (UPI) semalam.
Menurut Angkatan Pertahanan Israel (IDF), kejadian berlaku di Lembah Jordan, Tebing Barat.
Dua pegawai tentera daripada unit elit Egoz itu diarah melakukan rondaan sekitar jam 5 pagi (waktu tempatan) di pangkalan Nabi Mussa, utara Laut Mati.
Mejar Ofek Aharon, 28, dan Mejar Itamar Elharar, 26, ternampak seseorang yang mencurigakan ketika rondaan tetapi dia merupakan pegawai tentera lain.
Mereka menghampiri pegawai berkenaan yang melepaskan tembakan setelah menyangka dia diserang. Kedua-duanya maut dan disahkan meninggal dunia tidak lama kemudian.
“Dua pegawai tersebut maut selepas kesilapan pengecaman identiti yang menyebabkan tembakan dilepaskan,’’ jelas IDF dalam satu kenyataan.

Insiden dikatakan berlaku ketika pasukan tentera berjaga-jaga selepas berlakunya kes kecurian peralatan tentera dari pangkalan itu pada malam sebelumnya.
Kedua-dua askar tersebut dikebumikan semalam di tanah perkuburan tentera Gan Yavne dan Kiryat Malachi manakala siasatan sedang dijalankan. – Agensi


Pasukan MUFC akhirnya dapat gaji
Oleh DIYANATUL ATIQAH ZAKARYA

14 Januari 2022, 10:03 pm
MELAKA – Isu gaji pasukan Melaka United FC (MUFC) yang dilaporkan tertunggak selama tiga bulan akhirnya selesai selepas Kelab Bola Sepak Melaka United melunaskannya, hari ini.
Perkara itu dimaklumkan pengurusan kelab tersebut dalam satu kenyataan akhbar yang dikeluarkan lewat petang tadi.
Katanya, pembayaran itu dilakukan selepas penstrukturan kewangan dan pentadbiran dilaksanakan oleh pihak pengurusan Melaka United.
“Bola Sepak Melaka United hari ini telah melunaskan keseluruhan gaji para pemain dan pegawai pasukan Liga Super bagi musim 2021.
“Dengan ini, perancangan pasukan bagi musim 2022 berada di landasan yang tepat,” katanya.
Tambahnya, Melaka United juga kini sedang dalam fasa mempersiapkan pasukan bagi memberikan cabaran yang hebat dalam Liga Malaysia musim ini yang akan bermula dengan saingan Liga Super Malaysia pada 5 Mac 2022.

“Pihak pengurusan Melaka United ingin merakamkan jutaan terima kasih kepada pemilik Kelab Bola Sepak Melaka United, KenTeam Sdn. Bhd. yang dipimpin oleh Ketua Pegawai Eksekutif, Datuk Wira Justin Lim kerana telah memikul segala tanggungjawab Kelab Bola Sepak Melaka United sejak 2021.
“Terima kasih di atas doa dan sokongan anda buat Melaka United selama ini dan semoga 2022 bakal menjadi tahun yang lebih berjaya dan gemilang buat Melaka United,” katanya. – K! ONLINE.


Rombongan kahwin sesat berjemaah
Oleh KOSMO!

14 Januari 2022, 9:00 pm
JAKARTA – Satu konvoi terdiri daripada beberapa buah kereta yang hendak bertandang ke rumah pengantin perempuan mendapat perhatian netizen di media sosial gara-gara tersesat secara berjemaah, lapor laman berita Suara.com.
Video itu dimuat naik ke akaun TikTok bernama @ayum4rini.
Rakaman menunjukkan beberapa buah kereta berwarna putih diparkir di tepi jalan.
Disebabkan jalan yang dilalui mereka dipenuhi  pokok-pokok tinggi, konvoi itu berhenti kerana dikhuatiri sesat.
Mereka turun dari kereta untuk bertanyakan jalan kepada orang lalu lalang selepas terlepas daripada mengekori sebuah kenderaan yang sepatutnya menunjukkan jalan.
Akhirnya, ahli keluarga pengantin perempuan tiba di lokasi tersebut untuk membantu mereka.

Netizen mula memberikan komen di akaun tersebut.
“Nasib ramai, kalau tidak makin lama sesat,’’ tulis seorang netizen. – Agensi


Toyota Corolla Cross Hybrid Electric dilancarkan pada harga RM136,550
Oleh AFIFI HAFIZ MOHD NOR

14 Januari 2022, 10:07 pm
PETALING JAYA – UMW Toyota Motor telah melancarkan model kenderaan utility sukan (SUV) Corolla Cross Hybrid Electric pada harga jualan bermula RM136,550 malam ini.
Menurut Presiden UMW Toyota Motor, Ravindran. K, Toyota Corolla Cross Hybrid Electric boleh didapati dalam lima warna seperti kelabu, perak, biru, putih mutiara dan merah.
Katanya, pelancaran model itu sebagai sebahagian daripada inisiatif global untuk mencapai keneutralan karbon menjelang 2050.
“Memandangkan rakyat Malaysia sememangnya menantikan ketibaan Kenderaan Elektrik Hibrid (HEV) era baharu untuk pengalaman memandu yang lebih mesra alam Toyota Corolla Cross Hybrid Electric merupakan satu lagi mercu jaya yang boleh dibanggakan dalam sejarah syarikat pengeluar kereta ini.
“Pelancaran ini menandakan pencapaian penting baharu bagi UMW Toyota Motor sebagai kenderaan hibrid pertama yang dipasang di dalam negara berlandaskan platform Seni Bina Global Baharu Toyota (TNGA),” katanya.
Tambahnya, sejak tempahan model itu dibuka pada Oktober tahun lepas pihaknya telah menerima banyak pesanan.

“Ini jelas menunjukkan bahawa rakyat Malaysia menyokong teknologi hijau dan kelestarian alam sekitar, dan kami yakin bahawa kami akan menjadikan EEV sebagai pengangkutan arus perdana dalam tempoh terdekat,” tambahnya.
Setiap pembelian dilengkapi dengan waranti kilang lima tahun tanpa had perbatuan dan waranti pek bateri hibrid, inverter dan Unit Kawalan Pengurusan Kuasa selama lapan tahun tanpa had perbatuan.
Tempahan boleh dibuat mulai hari ini di mana-mana wakil penjual sah Toyota atau bilik pameran cawangan UMW Toyota Motor di seluruh negara. -K! ONLINE.


PTPTN, Yayasan KRU jalin kerjasama bantu belia B40
Oleh ALWANI ZAFIRAH

14 Januari 2022, 9:54 pm
PETALING JAYA – Perbadanan Tabung Pendidikan Tinggi Nasional (PTPTN) menjalinkan kerjasama bersama Yayasan KRU menerusi program Kita Jaga Kita dengan menyediakan latihan ‘Sosial E-Commerce’ bagi memperkasakan ilmu keusahawanan digital untuk golongan belia dari keluarga B40.
Presiden Lembaga Pemegang Amanah Yayasan KRU, Datuk Norman Abdul Halim berkata, program Kita Jaga Kita dilancarkan pada 1 Jun tahun lalu dengan hasrat melahirkan 100 usahawan dalam kalangan mahasiswa khususnya daripada keluarga kumpulan B40 di Malaysia sepanjang tahun ini.
“Pihak Yayasan berterima kasih kepada PTPTN kerana membantu kumpulan pertama seramai 20 belia warga Malaysia menyertai program ini sekali gus melayakkan mereka mendapatkan pensijilan profesional bertaraf antarabangsa,” katanya dalam satu kenyataan hari ini.
Sementara itu, kesemua pelatih yang menyertai program ini telah menerima sijil tamat latihan dan akreditasi selepas berjaya melengkapkan tempoh latihan selama sebulan secara hibrid.
“Latihan yang dijalankan merangkumi modul berkaitan keusahawanan digital dan penerbitan kandungan kreatif,” ujarnya.
Dalam pada itu, pihaknya berharap agar program ini dapat memberi impak kepada pelatih dalam mengembangkan perniagaan mereka menerusi karya kreatif yang dipersembahkan. – K! ONLINE.


Kanye West tumbuk peminat minta autograf
Oleh KOSMO!

14 Januari 2022, 11:00 pm
LOS ANGELES, CALIFORNIA – Penyanyi rap Amerika Syarikat (AS), Kanye West disiasat oleh pihak polis setelah didakwa menumbuk seorang peminat yang ingin meminta autografnya, lapor akhbar The Sun semalam.
Penguatkuasa undang-undang memberitahu laman berita TMZ mengenai kejadian yang berlaku pada pukul 7 malam (waktu tempatan) melibatkan penyanyi berusia 44 itu.
Insiden dikatakan berlaku di Gudang Soho di kawasan pusat perniagaan Los Angeles.
Menurut sumber, seorang peminat dikatakan pergi ke kereta milik Kanye West untuk meminta autografnya.
Mereka dikatakan berbual seketika sebelum Kanye bertindak keluar dari keretanya lalu menumbuk peminat tersebut yang rebah ke tanah.
Kes sedang disiasat atas salah laku kecil yang membawa kepada hukuman penjara sehingga enam bulan.

Kejadian itu sempat dirakam oleh peminat tersebut menggunakan telefonnya.
“Kanye West didakwa atas salah laku kecil, tiada tangkapan dibuat dan tiada butiran lanjut,” jelas seorang jurucakap Pejabat Polis Los Angeles (LAPD) kepada The Sun.  – Agensi


Umat Islam tidak boleh terlibat bersihkan rumah ibadat agama lain
Oleh MOHD. HUSNI MOHD. NOOR

14 Januari 2022, 9:58 pm
PUTRAJAYA – Umat Islam tidak boleh melibatkan diri dalam kerja gotong royong membersihkan rumah ibadat agama lain.
Itu tegas Pejabat Mufti Wilayah Persekutuan (PMWP) bagi mengulas isu tular membabitkan sekumpulan pelajar membersihkan sebuah kuil yang terkesan akibat banjir baru-baru ini.
PMWP berkata, perkara itu dibimbangi boleh menjerumuskan seseorang itu ke dalam kategori membantu ke arah kesyirikan yang sama sekali jelas dilarang dalam Islam.
“Membersihkan rumah ibadat adalah satu bentuk kerjasama atau bantuan yang secara langsung menjurus kepada membantu ritual dan amalan agama lain,” katanya.
Bagaimanapun, katanya, Islam sama sekali tidak menegah umatnya daripada menunaikan hak kemanusiaan lain termasuk membantu orang bukan Islam yang terkesan dengan sebarang musibah atau yang memerlukan bantuan melalui cara lain.
Jelasnya lagi, umat Islam digalakkan membersihkan rumah kediaman dan harta benda orang bukan Islam serta menghulurkan bantuan kewangan dan barangan keperluan.

Menurut PMWP, perbezaan agama tidak menghalang kita daripada berbuat baik kepada sesiapa sahaja atas dasar kemanusiaan.
“Namun demikian, Islam juga menggariskan batas-batas yang perlu dijaga dan dijadikan sempadan bagi memelihara kesucian akidah kita,” katanya.
Sementara itu, PMWP turut menasihatkan masyarakat awam supaya tidak tergesa-gesa menghukum sesuatu perbuatan atau percakapan itu sebagai terkeluar daripada Islam sebaliknya merujuk perkara itu kepada pihak berkuasa agama.
“Ini bagi mengelakkan fenomena bermudah-mudahan dalam kafir mengkafir sesama umat Islam sehingga mencetuskan huru hara dalam masyarakat,” katanya. -K! ONLINE.


Pekan di Antartika arah bakal penduduk buang apendiks
Oleh KOSMO!

14 Januari 2022, 10:00 pm
PULAU KING GEORGE, CHILE – Sebuah pekan terpencil di benua Antartika melaksanakan peraturan yang mewajibkan penduduk yang bakal menetap di situ untuk menjalani prosedur membuang apendiks, lapor akhbar The Sun kelmarin.
Villas Las Estrellas, satu dari dua kawasan penempatan manusia di Antartika mempunyai bilangan penduduk maksimum seramai 100 orang, yang kebanyakannya terdiri daripada para penyelidik dan anggota tentera.
Mereka yang ditempatkan di situ menerusi kontrak jangka panjang perlu memastikan diri sendiri dan ahli keluarga untuk membuang apendiks sebelum dibenarkan menetap di kawasan tersebut.
Ini disebabkan oleh lokasi hospital terdekat yang terletak pada jarak 1,005 kilometer, sekali gus akan mengancam nyawa sekiranya terdapat individu didapati menghidap apendisitis dan tidak dirawat dengan segera.
Sistem penjagaan kesihatan yang terhad juga membuatkan penduduk wanita tidak digalakkan untuk hamil sepanjang tempoh mereka menetap di situ.
Selain itu, ketika musim sejuk, penduduk diarahkan untuk kekal berada di dalam rumah atau mereka berdepan dengan risiko mati kesejukan ekoran suhu yang boleh jatuh di bawah paras -47 darjah Celsius. Suhu pada musim panas adalah sekitar 2 darjah Celsius.

Kemudahan lain yang disediakan di pekan itu adalah pejabat pos, sebuah sekolah kecil, sebuah bank dan beberapa kemudahan asas lain.
Villas Las Estrellas juga merupakan sebuah lokasi tumpuan pelancong yang popular dengan tarikan-tarikan seperti penguin, kawasan ski dan ekspedisi kereta salji. – AGENSI


Lelaki Indonesia dibayar RM4 juta jual gambar swafoto sebagai NFT
Oleh KOSMO!

14 Januari 2022, 8:00 pm
JAKARTA – Seorang lelaki dari Indonesia tidak menyangka koleksi swafoto dirinya yang dirakam di hadapan komputer sejak lima tahun lalu boleh menjadikannya jutawan segera selepas ia dijual sebagai token digital tidak boleh ditiru atau ditukar ganti (NFT) pada harga AS$1 juta (RM4.1 juta), lapor portal Coconuts semalam.
Ghozali, 22, yang menggunakan akaun nama @Ghozali_Ghozalu pada platform dagangan NFT, OpenSea, merakam gambar swafoto dirinya yang melihat ke arah skrin komputer setiap hari sejak 2017.
Baru-baru ini, sejumlah besar imej swafoto itu dijual sebagai NFT di bawah koleksi ‘Ghozali Everyday’ di OpenSea.
Bagi membeli gambar swafoto tersebut sebagai aset digital ekskslusif, pembeli perlu menggunakan sekurang-kurangnya 0.345 mata wang kripto Ethereum, atau bersamaan dengan AS$1,155 (RM4,826).
Setakat berita ini ditulis, beratus-ratus imej swafoto Ghozali telah dibeli dan didagangkan dengan jumlah dagangan keseluruhan mencecah 293 mata wang Ethereum atau AS$986,485 (RM4.1 juta).
Ghozali dalam satu ciapan di Twitter berkata, dia tidak menyangka bahawa imej-imej swafoto dirinya akan terjual pada harga mencecah jutaan dolar.

“Tujuan asal saya merakam gambar swafoto selama lima tahun adalah untuk menyunting video ini (merujuk kepada video yang dimuat naik).
“Saya berharap dapat menghabiskan pengajian di kolej pada tahun ini dan merakam gambar graduasi pula,” katanya. – AGENSI


Lima penyu ditemui mati di pesisir pantai Terengganu
Oleh TENGKU DANISH BAHRI TENGKU YUSOFF

14 Januari 2022, 7:36 pm
KUALA TERENGGANU – Tiga ekor bangkai penyu agar ditemukan di pantai berasingan di tiga daerah dalam tempoh kurang 30 jam bermula semalam.
Bangkai penyu agar itu ditemui di Pantai Batu Burok di sini, Pantai Seberang Takir, Kuala Nerus hari ini dan Pantai Pulau Kerengga, Marang semalam.
Pengarah Jabatan Perikanan Negeri Terengganu, Ruzaidi Mamat berkata, kematian dua penyu di Pantai Batu Burok dan Pantai Seberang Takir dipercayai akibat lemas disebabkan terperangkap di dalam pukat tunda.
Beliau berkata, anak penyu yang mati di Pantai Pulau Kerengga semalam pula dipercayai akibat termakan plastik.
“Tahun ini yang baru memasuki 14 hari sudah menyaksikan lima ekor penyu ditemui mati di sekitar pesisir pantai Terengganu.
“Selain tiga bangkai penyu yang ditemui semalam dan hari ini, kita turut menjumpai penyu agar pertama di Pantai Penunjuk, Kemaman pada 3 Januari lalu diikuti seekor lagi daripada spesies sama di Pelabuhan Chendering di sini pada Rabu lalu,” katanya ketika ditemui di Pantai Batu Burok di sini hari ini.

Ruzaidi menegaskan pengusaha bot pukat tunda diwajibkan untuk memasang peranti penyisih penyu pada peralatan mereka.
Dalam pada itu, Ruzaidi berkata, sebanyak 51 ekor penyu yang kebanyakan merupakan spesies agar ditemui mati terdampar di pantai Terengganu sepanjang tahun lalu. – K! ONLINE.


AADK sedia bantu pulihkan Daniel Iskandar
14 Januari 2022, 7:40 pm
PETALING JAYA – Agensi Anti Dadah Kebangsaan (AADK) bersedia untuk membantu dan merawat Daniel Iskandar, 19, yang tular dimandikan ala ‘jenazah’ selepas ditangkap kerana mencuri tabung di Masjid Al-Islahiah, Kuang, baru-baru.
Ketua Pengarah AADK, Sutekno Ahmad Belon berkata, pihak AADK bersedia untuk membantu remaja berkenaan termasuk mana-mana pihak yang terjebak dengan penagihan dadah atau substan.
“Kita terpanggil untuk membantu remaja tersebut selepas kejadian dia dimandikan tular dan siasatan polis mendapati remaja berusia 19 tahun itu bertindak mencuri duit tabung masjid disyaki untuk membeli dadah dan bermain judi dalam talian.
“Pada masa sama, ujian saringan air kencing yang dijalankan mendapati remaja terbabit positif dadah jenis syabu,” ujarnya dalam kenyataan sebentar tadi.
Menurutnya, remaja berkenaan boleh mengikuti perkhidmatan rawatan dan pemulihan yang disediakan pihak AADK menerusi fasiliti sama ada melalui Pusat Pemulihan Penagihan Narkotik (Puspen), perkhidmatan di daerah, Pusat Khidmat AADK dan Rumah Komuniti AADK.
“Ini termasuklah, perkhidmatan rawatan dan pemulihan di Pusat Pemulihan Dadah Persendirian (PPDP) yang berdaftar dengan AADK.

“Selain itu, AADK turut menyediakan perkhidmatan secara sukarela menerusi Puspen atau program pemulihan dalam komuniti yang tidak memerlukan klien berada di dalam Puspen,” ujarnya.
Tegas beliau, semua kemudahan tersebut terbuka kepada warga tempatan yang terjebak dengan masalah penagihan dadah yang ingin mendapatkan rawatan sewajarnya.
“Pun demikian, AADK berpendapat agensi yang berkaitan juga perlu digerakkan bagi memastikan masalah sosial dan ekonomi remaja terbabit dapat diselesaikan segera agar masalah sama tidak berulang,” ujarnya. -K! ONLINE.


Kondominium di Puchong jadi stor simpan dadah terbongkar
14 Januari 2022, 7:51 pm
KUALA LUMPUR – Taktik sindiket dadah menjadikan sebuah kondominium di Puchong, Selangor sebagai stor penyimpanan dadah terbongkar dengan penahanan tiga individu di dua lokasi berasingan, Selasa lalu.
Ketiga-tiga lelaki warga tempatan yang berumur lingkungan 26 hingga 45 tahun itu diberkas bersama dadah yang dianggarkan bernilai RM1.51 juta.
Timbalan Ketua Jabatan Siasatan Jenayah Narkotik Kuala Lumpur, Superintendan Mohd. Shokri Abdullah berkata, kesemua suspek yang merupakan rakan yang bekerjasama dalam sindiket berkenaan ditahan menerusi Op Hurricane bermula pukul 8.40 malam.
“Ketiga-tiga suspek ditahan di kawasan tempat letak kereta di sebuah pasar raya, Jalan Klang Lama dan di kondominium yang terletak di kawasan Puchong, Selangor pada hari yang sama.
“Hasil pemeriksaan dalam dua serbuan berasingan itu juga telah merampas dadah jenis ketamin, heroin dan ekstasi beserta wang tunai berjumlah RM 2,280,” ujarnya dalam kenyataan hari ini.
Menurutnya, siasatan mendapati sindiket terbabit baru beroperasi sebulan yang lalu dengan menjadikan unit kondominum berkenaan sebagai tempat penyimpanan dadah.

“Kita dapati unit kondominium itu lengkap dengan kawalan keselamatan yang ketat dan disewa dengan kadar sewaan sebanyak RM1,700 sebulan,” katanya.
Jelas beliau, hasil siasatan mendapati dadah tersebut dipercayai untuk pasaran tempatan khususnya pelanggan di sekitar Lembah Klang dan ia mampu menampung 57,056 orang pengguna. – K! ONLINE.


Stor ayam sejuk beku jadi tempat simpan 4 tan mercun
Oleh ROHANA MOHD. NAWI

14 Januari 2022, 7:33 pm
RANTAU PANJANG – Jabatan Kastam Diraja Malaysia (JKDM) Kelantan menumpaskan satu sindiket penyeludupan dua jenis mercun seberat hampir empat tan yang disimpan di dalam sebuah stor ayam sejuk beku di Kampung Atas Pinggir, Tendong di sini kelmarin.
Dalam serbuan kira-kira pukul 9 malam itu, JKDM Kelantan turut menahan seorang lelaki berusia dalam lingkungan 40-an yang disyaki sebahagian daripada ahli sindiket yang membawa masuk mercun jenis bola dan CN4002 bernilai RM130,000 itu secara haram ke negara ini.
Pengarah JKDM Kelantan, Mohd. Nasir Deraman berkata, ketika serbuan dijalankan, lelaki terbabit berada di dalam stor berkenaan yang sebelum ini digunakan untuk menyimpan stok ayam beku seludup.
Menurutnya, pemeriksaan di dalam stor itu telah membawa kepada penemuan 600 guni dan 15 kotak yang berisi kesemua mercun tersebut.
“Siasatan awal mendapati, mercun-mercun itu dipercayai diseludup untuk dipasarkan di negara ini sempena sambutan Tahun Batu Cina pada awal bulan depan.
“Penyeludup dipercayai membawa masuk mercun secara berperingkat melalui Sungai Golok dengan menggunakan bot ke tebing sungai sebelum ia dibawa ke stor berkenaan,” katanya pada sidang akhbar di Pusat Penguatkuasa JKDM Rantau Panjang di sini hari ini.

Menurut Mohd. Nasir, berdasarkan siasatan, kesemua mercun-mercun itu disimpan di dalam stor berkenaan sebelum ia dibawa dan dijual di beberapa negeri di Selatan tanah air.
Ujarnya, suspek juta mengakui menerima upah sebanyak RM500 untuk menjaga bekalan mercun di stor berkenaan.
Tambahnya, kes disiasat mengikut Seksyen 135(1)(d) Akta Kastam 1967. -K! ONLINE.


Thailand beli empat jet pejuang bernilai RM1.7 bilion
Oleh KOSMO!

14 Januari 2022, 8:30 pm
BANGKOK – Tentera Udara Diraja Thailand mengesahkan bahawa Kabinet negara itu pada Selasa telah bersetuju  menyokong cadangan bagi membeli empat buah jet pertama dalam skuadron jet pejuang baharu yang berharga AS$413.67 juta (RM1.7 bilion) bagi tahun kewangan akan datang, lapor akhbar Bangkok Post semalam.
Jurucakapnya, Prapas Sonjaidee mengesahkan berita tersebut seperti yang telah dilaporkan media Selasa lalu, yang memetik sumber kerajaan.
“Tentera udara akan membentangkan pelan pemerolehan tersebut dan bersedia untuk menjawab semua persoalan mengenai projek itu,” katanya.
Prapas bagaimanapun menekankan bahawa tiada sebarang kata putus dibuat setakat ini berkenaan sama ada jet pejuang yang akan dibeli adalah F-35.
Menurutnya, dua jawatankuasa telah ditubuhkan bagi mengkaji model jet pejuang terbaik dan dalam masa sama, pelan pemerolehan masih dinilai.
“Kesemua lapan jet pejuang skuadron baharu akan menggantikan jet F-16 ADF (Jet Pejuang Pertahanan Udara) yang telah ditamatkan tempoh penggunaan dari pangkalan Wing 1 di Nakhon Ratchasima pada 2021,” jelas Prapas.

Sementara itu, Ketua Tentera Udara Thailand, Napadej Dhupatemiya sebelum ini menyatakan minat mendalam terhadap jet halimunan F-35 buatan Amerika Syarikat (AS).
Beliau pada bulan lepas berkata, pesawat pejuang itu adalah pilihan terbaik kerana harganya telah jatuh daripada harga permulaan sebanyak AS$142 juta (RM593.9 juta), iaitu ketika ia mula memasuki pasaran.
Kini, pesawat tersebut boleh dibeli pada harga AS$82 juta (RM342.9 juta) sebuah, atau lebih separuh daripada harga asal. – AGENSI


‘Duit kerajaan, bukan duit bank’- Noh
Oleh ISKANDAR SHAH MOHAMED

14 Januari 2022, 7:30 pm
KUALA SELANGOR – Bank Rakyat dan SME Bank diminta memudahkan permohonan pembiayaan pinjaman kepada usahawan luar bandar.
Menteri Pembangunan Usahawan dan Koperasi, Tan Sri Noh Omar,kementeriannya semalam menyediakan peruntukkan skim pembiayaan berjumlah RM62 juta yang diuruskan kedua-dua bank tersebut.
Katanya, dari segi pecahannya sejumlah pembiayaan RM40 juta bagi Bank Rakyat dan RM22 juta (SME Bank).
“Pinjaman itu dibuka khas kepada semua usahawan luar bandar termasuk mereka yang disenarai hitam oleh CTOS dan Sistem Maklumat Rujukan Kredit (CCRIS).
“Ini duit kerajaan bukan duit bank. Justeru, saya minta kedua-dua buah bank itu
mempermudahkan urusan permohonan pembiayaan sehingga RM50,000 itu tanpa sebarang cagaran atau syarat tambahan,” katanya.
Beliau yang juga Ahli Parlimen Tanjong Karang berkata demikian selepas meninjau operasi sebuah syarikat memproses perut lembu import di Parit 1 di sini, petang tadi.

Jelas Noh, pihaknya memahami masalah dihadapi usahawan luar bandar terutama  yang terjejas banjir dan Covid-19 ketika ini.
Tambah beliau pemohon yang berdepan kesulitan untuk membuat pinjaman itu boleh membuat aduan kepada MEDAC untuk tindakan lanjut.
“Namun, mereka masih perlu memenuhi syarat sedia ada yang ditetapkan oleh Tabung Ekonomi Kumpulan Usahawan Malaysia (Tekun Nasional).
“Sebagai contoh, kita mengutamakan usahawan muda dan mereka yang benar-benar serius mahu menjalankan perniagaan,” ujarnya. -K! ONLINE.


Tunggang Kawasaki Ninja tetapi tergolek depan bengkel
Oleh KOSMO!

14 Januari 2022, 7:30 pm
JAKARTA – Aksi seorang penunggang motosikal jenis Kawasaki Ninja yang terjatuh di hadapan sebuah bengkel menjadi tular dengan ramai netizen menyifatkan kejadian itu sebagai sesuatu yang memalukan, lapor laman berit Suara.com hari ini.
Berdasarkan satu rakaman  yang dimuat naik di laman Instagram, sebuah motosikal model Kawasaki Ninja 250R berwarna merah tiba-tiba terbabas dari arah jalan raya dan jatuh betul-betul di hadapan sebuah bengkel.
Turut kelihatan dalam video itu adalah beberapa orang mekanik yang sedang membaiki motosikal.
Penunggang motosikal itu yang berasa malu, bangkit dengan serta-merta sambil menunjuk ke arah jalan raya, seolah-olah sedang menyalahkan pengguna  lain.
Dia kemudian  hanya membiarkan motosikal yang telah jatuh di atas tanah itu sehingga salah seorang daripada mekanik menghampirinya untuk melihat keadaan kenderaan itu.
Video itu menjadi tular dengan pelbagai komen ditinggalkan oleh pengguna.

“Mungkin dia sebenarnya mahu menunjuk-nunjuk di hadapan rakan-rakannya, namun tersilap teknik sehingga terpaksa berpura-pura menyalahkan orang lain,” kata seorang netizen.
“Sudah ditakdirkan motosikal itu terjatuh betul-betul di hadapan bengkel,” ujar seorang lagi. – AGENSI


Thaipusam: Dua jalan di Kuala Selangor ditutup
Oleh ISKANDAR SHAH MOHAMED

14 Januari 2022, 7:56 pm
KUALA SELANGOR – Dua jalan di sekitar daerah ini akan ditutup selama dua hari sempena perarakan sambutan Thaipusam di Kuil Subramaniar Alayam Swamy, Batu 2 di sini, bermula Isnin ini.
Ketua Polis Daerah Kuala Selangor, Superintendan Ramli Kasa berkata, penutupan itu melibatkan Jalan Bukit Rotan dan Jalan Klang-Teluk Intan menghala ke Tanjong Keramat.
Katanya, polis menyediakan jalan alternatif bagi mengawal lalu lintas perarakan ‘chariot’ (pedati) di sekitar lokasi terlibat.
“Laluan dari arah Teluk Intan ke Klang ditutup di Kilometer 45.5 dan dilencongkan di lampu isyarat Teluk Piah.
“Manakala, laluan dari arah Klang ke Teluk Intan pula hanya dibuka satu arah iaitu bagi kenderaan dari Klang ke Teluk Intan,” katanya dalam kenyataan hari ini.
Jelas Ramli, pihaknya turut menyediakan papan tanda dan petugas trafik bagi melancarkan aliran trafik serta kesesakan.

Tambah beliau, semua pengguna jalan raya diminta mematuhi arahan yang ditetapkan sepanjang tempoh berkenaan dengan tindakan saman dan tunda akan diambil terhadap kenderaan yang menghalang lalu lintas. -K!ONLINE


ADUN Perak dibebas dengan jaminan
Oleh SAFINA RAMLI

14 Januari 2022, 8:27 pm
SEBERANG PERAI – Seorang Ahli Dewan Undangan Negeri (ADUN) Perak yang ditahan polis dalam satu serbuan di sebuah pusat hiburan karaoke di Perai di sini malam tadi selepas disyaki positif dadah dibebaskan dengan jaminan polis hari ini.
Ketua Jabatan Siasatan Jenayah Narkotik Pulau Pinang, Asisten Komisioner Mustafa Kamal Gani Abdullah berkata, ADUN berkenaan direman selama sehari hari ini.
“Dia akan dibebaskan dengan jaminan polis sementara menunggu laporan patologi,” katanya ketika dihubungi hari ini.
Mengulas lanjut, Mustafa Kamal Gani berkata, ADUN berusia 50-an itu ditahan bersama 35 individu lain iaitu 28 lelaki dan lapan wanita kerana disyaki positif dadah.
Menurutnya, seramai 82 individu telah diperiksa di pusat hiburan berkenaan.
“Seramai 48 orang ditahan dan daripada jumlah tersebut sebanyak 36 individu termasuk ADUN berkenaan disyaki positif dadah dan mereka yang ditahan berusia antara 21 hingga 70 tahun.

“Seramai 12 wanita warga asing turut ditahan dan polis masih menyiasat sama ada mereka bekerja di situ atau hadir bersama rakan masing-masing,” katanya ketika dihubungi di sini hari ini.
Terdahulu, Kosmo! Online melaporkan seorang ADUN Perak ditahan polis di sebuah pusat hiburan di Perai di sini selepas ujian saringan awal air kencing mendapati positif dadah. – K! ONLINE.


Guru sandaran terima gaji RM119 untuk dua bulan
Oleh KOSMO!

14 Januari 2022, 6:04 pm
JAKARTA – Sebuah hantaran seorang guru sandaran di Indonesia yang mendedahkan jumlah gaji yang diterima menjadi tular di media sosial kerana nilainya yang amat rendah, lapor laman berita Berita Hits semalam.
Menerusi klip video yang dimuat naik di TikTok, seorang wanita memberitahu bahawa dia baru bekerja selama dua bulan sebagai seorang guru sandaran.
Dalam klip video tersebut dia berada di hadapan rumah selepas pulang dari mengambil gajinya selama dua bulan.
“Hari ini saya pergi ke sekolah untuk mengambil gaji selama dua bulan. Mahu lihat berapa gaji guru sandaran? Kerja dua hari seminggu, dan inilah gaji saya selama dua bulan,” kata wanita tersebut.
Dia kemudiannya menunjukkan sekeping kertas bertuliskan jumlah gaji yang diperoleh iaitu sebanyak 410,000 rupiah (RM119).
Perkongsian wanita itu menjadi tular dengan ramai netizen meluahkan rasa terkejut melihat gaji yang begitu rendah diterima oleh seorang pendidik.

“Wira yang tidak didendangkan,” komen seorang pengguna media sosial.
“Kerja buruh bangunan pun boleh dapat gaji 150,000 rupiah (RM43.84) sehari,” kata seorang lagi pengguna. – AGENSI


Masjid Al-Islahiah cadang lantik remaja curi tabung sebagai petugas masjid
Oleh ZULKIFLI MANZOR

14 Januari 2022, 6:08 pm
PETALING JAYA – Pengurusan Masjid Al-Islahiah di Kuang berhasrat membantu remaja lelaki yang ditangkap kerana cuba mencuri tabung masjid tersebut lima hari lalu untuk memperbaiki kehidupannya.
Nazir masjid berkenaan, Supandi Samin berkata, antara cadangan adalah melantik remaja berkenaan, Daniel Iskandar Mohd. Nasir, 19, sebagai petugas pembersihan masjid tersebut.
“Kita (pengurusan masjid) fikir hendak jadikan dia petugas masjid. Kita ada dewan mengaji di sini dan suruh dia jaga.
“Bagaimanapun kita dimaklumkan ada pihak mahu membantunya menyambung pelajaran. Jadi kita lihat dulu bagaimana keadaan seterusnya,” katanya ketika dihubungi Kosmo! hari ini.
Kosmo! sebelum ini melaporkan seorang remaja lelaki yang videonya tular gara-gara dimandikan seperti `jenazah’ dihukum penjara 10 hari dan denda RM4,000 oleh Mahkamah Majistret kerana cuba mencuri tabung masjid berkenaan.
Terdahulu, Supandi berkata, pengurusan Masjid Al-Islahiah tidak pernah berniat buruk terhadap remaja itu dan kejadian ‘mandi jenazah’ dialami Daniel Iskandar berlaku di luar kawalan.

Menurut beliau, remaja itu diserahkan kepada pihak polis juga atas permintaan datuk remaja itu yang mahu peristiwa tersebut menjadi pengajaran terhadap cucunya.
Jelas beliau, selepas remaja berkenaan ditahan oleh anggota ‘Kuang Krew’ dan rukun tetangga Ahad lalu, dia telah dibawa ke masjid tersebut untuk tindakan lanjut.
Kata beliau, sementara menunggu datuk remaja itu tiba, beberapa ahli kariah masjid memandikan remaja itu di bilik jenazah yang menjadi tempat tabung itu disorokkan.
“Saya dimaklumkan mereka mandikan ‘budak’ itu untuk segarkan dia sebab dia dalam keadaan khayal.
“Kita sebenarnya tidak berhasrat menyerahkan remaja itu kepada polis, sebaliknya serahkan kepada datuknya tetapi datuknya yang mahu dia diserahkan kepada polis,” katanya. – K! ONLINE.


Lelaki rebah semasa main badminton
Oleh WAT KAMAL ABAS

14 Januari 2022, 5:49 pm
TAIPING – Seorang lelaki meninggal dunia setelah rebah ketika bermain badminton di Dewan Badminton Kawasaki, Jalan Pokok Asam,Taman Raja Idris di sini semalam.
Ketua Polis Daerah Taiping, Asisten Komisioner Osman Mamat berkata, pihaknya menerima laporan kejadian pada pukul 8.50 malam dan sebaik tiba di lokasi, pihaknya mendapati mangsa yang lengkap berpakaian sukan terbaring di gelanggang.
Menurutnya, pemeriksaan pada mangsa tidak menemui sebarang unsur jenayah dan diklasifikasikan sebagai mati mengejut.
“Temubual dengan rakan-rakannya memaklumkan mangsa, Lim Thian Meng, 47, sedang bermain badminton secara regu dan dia kelihatan cergas.
“Bagaimana pun, semasa tunduk untuk mengambil bulu tangkis mangsa terus rebah serta tidak sedarkan diri menyebabkan rakannya bertindak menghubungi pihak Hospital Taiping.
“Pemeriksaan petugas kesihatan kemudian mengesahkan mangsa telah meninggal dunia,” katanya dalam satu kenyataan.

Berdasarkan rekod, mangsa ada mengidap penyakit darah tinggi dan mendapatkan rawatan di Hospital Taiping manakala kes diklasifikasikan sebagai mati mengejut. -K! ONLINE.


Pengantin mengaku silap anggap video ‘unboxing’ kenangan
Oleh ALWANI ZAFIRAH

14 Januari 2022, 7:25 pm
PETALING JAYA – Trend ‘unboxing pengantin’ yang memaparkan pasangan baharu di hadapan cermin sambil menanggalkan aksesori pada tudung pengantin perempuan semakin mendapat perhatian masyarakat sehingga para ulama turut tampil menegur tindakan itu.
Usahawan, Amy Yusuff juga antara pasangan yang melakukan trend tersebut serta memuat naik di laman TikTok serta videonya telah mendapat pelbagai reaksi orang ramai dan rata-rata mengecam tindakannya bersama suami.
“Saya muat naik video itu pada sebulan yang lalu selepas selesai sesi bergambar selepas majlis akad nikah saya dan suami.
“Rakaman itu dibuat di dalam bilik, dan terus dimuat naik di TikTok tanpa melihat semula komen yang diberikan oleh pengguna yang lain,” katanya ketika dihubungi Kosmo! hari ini.
Menurut Amy, sebelum rakaman dibuat, seorang kenalan rapatnya memberi cadangan agar melakukan video seperti itu di TikTok itu dan mengatakan ia adalah trend terkini yang dilakukan oleh pasangan pengantin baharu.
“Secara jujur saya memang tidak tahu bahawa ia akan menjadi tular seperti ini, sebab saya hanya orang biasa dan tidak ada siapa kenal.

“Trend tersebut juga saya baru tahu kewujudannya apabila diberitahu oleh kenalan rapat yang memberi cadangan kepada saya dan suami untuk buat,” ujarnya.
Jelasnya, rakaman tersebut bertujuan sebagai kenangan kerana itu merupakan video pertamanya bersama suami selepas dinikahkan dan ingin menyimpannya di media sosial untuk tatapan akan datang.
“Tak sangka pula ia memberi kesan buruk kepada orang yang menonton, dan saya juga mengaku silap saya sendiri mungkin disebabkan kapsyen yang ditulis pada video itu mengundang kepada pemikiran negatif orang lain.
“Saya dan suami mengambil perkara ini sebagai pengajaran kepada kami agar lebih berhati-hati dengan setiap perbuatan dan kata-kata kami sendiri,” katanya lagi.
Sementara itu, Amy turut memaklumkan bahawa pihak keluarganya dan mertua tidak menyalahkan dirinya dan suami atas perkara yang semakin tular di media sosial ketika ini.
“Keluarga saya dan keluarga mertua tak ada kata apa-apa dan tidak juga salahkan kami, mereka faham dan bagi saya video itu tidaklah keterlaluan dan pakaian kami juga masih sopan,” katanya.
Susulan dari kecaman yang diterima, Amy bertindak menutup ruangan komen di media sosialnya agar tidak menerima kata-kata negatif yang mungkin akan memberi tekanan kepadanya pada masa akan datang.
Usahawan muda itu berharap agar orang ramai diluar sana tidak lagi memberikan kata-kata yang kesat berhubung perkara itu dan sebaiknya mendoakan kebahagiaan dia dan suami serta pasangan yang lain. – K! ONLINE.


Harith Zazman, isteri hamil lima bulan disahkan positif Covid-19
Oleh NUR EMIRA SAIZALI

14 Januari 2022, 6:29 pm
PETALING JAYA – Penyanyi yang sedang meningkat naik Harith Zazman dan isteri, Nuramalina Ghakashah yang kini hamil lima bulan dijangkiti Covid-19 sejak Selasa lalu.
Harith, 28, yang terkenal dengan lagu Cute (Stop Lah So Being Cute) itu bagaimanapun memaklumkan isterinya kini berada dalam keadaan baik dan sedang menjalani kuarantin di kediaman mereka sehingga 20 Januari depan.
Mengakui risau kerana isteri sedang sarat hamil anak sulung, Harith atau nama sebenarnya Mohamad Harith Saifuzzaman bagaimanapun tetap bersyukur simptom yang dialami Amalina tidak begitu serius.
“Kami tak mengalami gejala teruk cuma risau keadaan isteri yang sedang berbadan dua kerana mempunyai simptom seperti sakit tekak, selesema dan batuk namun kini sudah beransur pulih.
“Ketika mendapat tahu positif Covid-19, kami terus buat pemeriksaan dan doktor memaklumkan isteri serta bayi dalam kandungan dalam keadaan baik dan dibenarkan untuk menjalani tempoh kuarantin di rumah,” katanya kepada Kosmo! Online hari ini.
Dalam pada itu, dia turut melahirkan rasa pelik bagaimana boleh dijangkiti virus maut tersebut.

“Saya sebenarnya pelik juga bagaimana boleh dijangkiti virus ini.
“Apapun saya reda dan mungkin ada hikmah daripada semua ini. Dapat juga kami luangkan lebih banyak masa bersama di rumah,” katanya lagi.
Berkongsi berita gembira mengenai kehamilan isterinya, Harith memaklumkan bakal menimang cahaya mata lelaki tidak lama lagi.
“Alhamdulillah kami bakal menimang cahaya mata lelaki. Isteri tidak alami alahan teruk, hanya muntah-muntah sahaja,” ujarnya lagi.
Terdahulu, Kosmo! pada 12 November lalu melaporkan Harith berkongsi kegembiraan bakal menimang cahaya mata pertama menerusi video muzik single baharunya, Shut Up. – K! ONLINE


ADUN Perak ditahan positif dadah di Pulau Pinang
Oleh MOHD SYALMIZI HAMID

14 Januari 2022, 7:21 pm
SEBERANG PERAI – Seorang Ahli Dewan Undangan Negeri (ADUN) Perak ditahan polis selepas didapati positif dadah dalam serbuan di sebuah pusat hiburan di Perai di sini malam tadi.
ADUN lelaki berkenaan dikatakan antara 36 individu yang diperiksa dalam serbuan bermula kira-kira pukul 9 malam tersebut.
Difahamkan ADUN berusia 54 tahun itu ditahan selepas ujian saringan awal air kencing ke atasnya didapati positif dadah.
Sementara itu, Ketua Polis Negeri, Datuk Mohd. Shuhaily Mohd. Zain ketika dihubungi mengesahkan penangkapan tersebut namun tidak mengulas lanjut. – K! ONLINE


Kian Meng-Pei Jing mudah ke separuh akhir
Oleh MUHAMMAD HELMEE RAMLI

14 Januari 2022, 5:35 pm
WALAUPUN tidak meletakkan sebarang sasaran spesifik pada kejohanan badminton Terbuka India di New Delhi, namun beregu campuran profesional negara, Tan Kian Meng-Lai Pei Jing tetap berjaya melayakkan diri ke pentas separuh akhir.
Pada pusingan kedua yang berlangsung hari ini, gandingan yang menghuni kedudukan No.10 dunia itu mudah mengenepikan cabaran wakil Rusia, Konstantin Abramov-Anastasiia Akchurina dengan kemenangan 21-10, 21-14.
Kian Meng berkata, biarpun menang mudah dengan aksi hanya 31 minit, namun dia mengakui, mereka belum benar-benar diuji kerana belum bertemu dengan beregu terbaik dunia.
Selain itu, mereka juga tidak mahu meletakkan sasaran ke final kerana menganggap prestasi masih belum mencapai standard sebenar, namun sedia memberikan segala-galanya pada aksi separuh akhir esok.
“Sebenarnya kami tidak jangka lebih pada kejohanan kali ini kerana kondisi kami masih belum berada pada tahap terbaik. Selain itu, pasukan lawan hari ini juga bukanlah yang terbaik.
“Bagaimanapun, kami akan berjuang habis-habisan pada aksi separuh akhir esok bagi memastikan tempat ke perlawanan akhir. Apa yang penting, kami hanya fokus pada permainan sendiri,” katanya ketika dihubungi Kosmo! hari ini.

Sebagai rekod, Kian Meng-Pei Jing menampilkan aksi kurang konsisten pada saingan musim lalu dengan pencapaian terbaik menyaksikan mereka muncul naib juara dalam kejohanan Terbuka Belanda.
Mengiringi Kian Meng-Pei Jing ke separuh akhir esok adalah beregu campuran kebangsaan, Chen Tang Jie-Peck Yen Wei yang menewaskan wakil tuan rumah, V.G. Prasad-Juhi Dewangan 21-10, 21-13. – K! ONLINE